title: Alfred Wegener

text:
Vuonna 1912 Wegener julkaisi ensimmäisen perusteellisen esityksen, jonka mukaan yli 200 miljoonaa vuotta sitten nykyiset mantereet muodostivat yhden valtavan yhtenäisen maamassan Pangaian, jota ympäröi yksi ainoa suuri valtameri Panthalassa. Koko teorian hän julkaisi vuonna 1915 teoksessaan "Die Entstehung der Kontinente und Ozeane" (). Hänen teoriansa kuitenkin kohtasi aluksi ankaraa vastustusta, ja se hyväksyttiin vasta 1960-luvulla, vuosikymmeniä hänen kuolemansa jälkeen.
Yhtenä syynä tähän pidetään sitä, että hän oli ilmatieteilijä eikä geologi, ja kaiken lisäksi vielä saksalainen. Teoria myös uhkasi kaikkea, mihin geologit olivat siihen asti uskoneet.


title: Alfred Wegener

text: Wegener opiskeli tähtitiedettä Berliinin yliopistossa ja väitteli vuonna 1905. Hän kiinnostui paleoklimatologiasta ja meteorologiasta, ja opetti meteorologiaa ja geofysiikkaa Marburgissa, Hampurissa ja Grazissa.


title: Alfred Wegener

text: Wegener huomasi Etelä-Amerikan ja Afrikan rantaviivojen samankaltaisuuden, ja vuoden 1910 aikoihin hän alkoi kehitellä teoriaa alkumantereesta. Hän kertoi siitä luennoillaan vuonna 1912 ja artikkelissaan 1915 (molemmat vuosiluvut on mainittu laattaliikunnan syntyvuosina). Wegener osoitti, että oletetun liittymäsauman molemmin puolin oli samantyyppisiä fossiileja, mikä oli todiste liikkumateorian puolesta.


title: Alfred Wegener

text: Wegener teki Grönlantiin neljä tutkimusmatkaa, 1906–1908, 1912–1913, 1929 ja 1930.. Hän johti tutkimusryhmää, joka perusti Grönlantiin Eismitte-nimisen tutkimusaseman leveyspiirille 71, keskelle jäätikköä. Wegenerin ryhmä oli ensimmäinen, joka talvehti mannerjäätiköllä jo vuonna 1912–1913. Vuonna 1930 hän menehtyi matkalla asemalta rannikolle.


title: Alfred Wegener

text: Wegener tutki myös haloilmiöitä, ja Wegenerin vasta-aurinkokaaret on nimetty hänen mukaansa.


title: Alfred Wegener

text: Saksan napa-alueiden tutkimusta koordinoiva laitos Alfred Wegener -instituutti on nimetty Wegenerin kunniaksi.


title: Vuolinko

text: Vuolinko on Mikkelin kaupunkiin kuuluva taajama, joka sijaitsee noin viiden kilometrin päässä Mikkelin keskustasta. Vuolingon rautatieasema 1905 ja 1975 välisenä aikana ja se toimi junien kohtauspaikkana vuoteen 2001. Alueelta on löytynyt rautakautisia muinaisjäänteitä. 1500-luvun puolivälissä Vuolingon neljänneskunta oli osa Visulahden pitäjää. Vuolingonjärven rannalla sijaitsee Halttusten tila tai Vuolingon tila jonka nimi tulee talon 1800-luvulla omistaneista Halttusista. Maatila on ollut asutettuna ainakin 1700-luvulta lähtien ja se toimi vuoteen 1838 kruunutilana.


title: Hashima

text: Hashima voi viitata seuraaviin asioihin:


title: Vihreä talous

text: Vihreä talous tarkoittaa talousjärjestelmää, jossa ekosysteemin hyvinvointi otetaan huomioon kiinteänä osana järjestelmää. Käsite kattaa laajan joukon erilaisia ideoita, eikä sen taustalla ole yhtenäistä teoriaa. Puhuttaessa vihreästä taloudesta korostetaan toimintamekanismien ja tavoitteiden erilaisuutta verrattuna valtavirran taloustieteeseen. Vihreä talous poikkeaa akateemisen taloustieteen valtavirrasta ja ympäristötaloustieteestä hylkäämällä eräitä sen peruspremissejä kuten hyödyn maksimoimisen.


title: Vihreä talous

text: Vihreä talous nähdään laajempana käsitteenä kuin ekologinen kapitalismi, joka tähtää lähinnä kestävän kehityksen saavuttamiseen tavanomaisen taloustieteen keinoin. Keskeinen teema on luonnon arvojen korostaminen, ja tuotantomäärän sekä rahan merkitystä pidetään ylikorostuneina. Luonnon ajatellaan tuottavan itsessään luonnon pääomaa, eikä sitä pidetä pelkkänä raaka-ainevarastona. Paikallista toimintaa yhteisön kokoon sopivassa mittakaavassa pidetään globaalia toimintaa parempana.


title: Vihreä talous

text: Alan suomenkielinen perusteos on Osmo Soininvaaran 1990 kirjoittama teos "Vihreä markkinatalous". Soininvaaran markkinatalouden vihreässä versiossa yritetään sovittaa yhteen eriseuraisilta tuntuvat tavoitteet ekologinen vastuullisuus, sosiaalinen oikeudenmukaisuus, yksilön vapauden kunnioittaminen sekä taloudellisen hyvinvoinnin turvaaminen. Keinoja ovat muun muassa perustulo sekä haitta- ja resurssiverot.


title: Ardennit

text: Ardennit on Belgian ja Luxemburgin metsäinen vuoristoalue, joka ulottuu Ranskaan saakka. Siellä sen mukaan on nimetty Champagne-Ardennen hallintoalue ja Ardennesin departementti.


title: Ardennit

text: Suurinta osaa Ardennien aluetta peittävät tuuheat metsät, ja alueen vuorien korkeus on keskimäärin 350–500 metriä, mutta Hautes Fagnesin suoalueella koillisessa Belgiassa korkeus nousee yli 650 metriin. Ardennien alueella on nopeasti virtaavien jokien muodostamia syviä jokilaaksoja. Joista tunnetuin on Maas, jonka laaksossa sijaitsevat alueen merkittävimmät kaupungit Liège ja Namur. Muutoin Ardennien alue on harvakseen asuttua.


title: Ardennit

text: Saksan puolella oleva Eifelin alue liittyy Ardenneihin ja on samaa geologista esiintymää, mutta näitä alueita on yleisesti pidetty kahtena eri alueena.


title: Ardennit

text: Ardennien nimi juontuu suuresta roomalaisajan metsästä "Arduenna Silva", joka ulottui Reiniltä Sambrejoelle Belgiassa. Nykyinen Ardennit on paljon pienempi alue.


title: Ardennit

text: Ardennien strateginen sijainti on tehnyt alueesta Euroopan valtioiden taistelukentän useita kertoja vuosisatojen saatossa, ja alue tai sen eri osat ovat kuuluneet vuorotellen eri valtioille. 1900-luvulla aluetta pidettiin yleisesti sopimattomana laajoihin sotilasoperaatioihin vaikean maastonsa ja kapeiden kulkuväyliensä takia. Kuitenkin sekä ensimmäisessä että toisessa maailmansodassa saksalaiset suorittivat onnistuneen hyökkäyksen läpi Ardennien iskien Ranskan kevyemmin puolustettuun sivustaan. Ardenneilla käytiin maailmansodissa kolme suurta taistelua: Ardennien taistelu ensimmäisessä maailmansodassa sekä taistelu Ranskasta ja Ardennien taistelu toisessa maailmansodassa. Monet alueen kaupungeista kärsivät pahoja vaurioita näissä sodissa.


title: Ardennit

text: Ardennien jylhä maasto rajoittaa maataloutta, mutta raivatuilla alueilla harjoitetaan viljelyä ja karjanhoitoa. Alueen metsä- ja mineraalivarat ovat huomattavat, ja sekä Liège että Namur ovat teollisuuskeskuksia. Laajoissa metsissä on runsaasti riistaeläimiä. Alueen luonnon kauneus ja sen tarjoamat mahdollisuudet moninaiseen ulkoiluun, kuten metsästykseen, pyöräilyyn, kävelyyn ja melontaan, ovat tehneet siitä tärkeän turistikohteen.


title: Paikat kuntoon

text: Paikat Kuntoon on TV-Tampere-paikallistelevisiossa aloittanut, nykyään Turku TV:ssä ja Kaupunkitelevisiossa esitettävä rakentamisen erikoisohjelma, jota juontaa Ilari Siekkinen.


title: Paikat kuntoon

text: Ohjelma alkoi elokuussa 2002. Se käsittelee rakentamiseen liittyviä aiheita. Syksyllä 2004 ohjelmaan lisättiin osio, jossa haastatellaan suomalaisia julkisuuden henkilöä rakentavissa merkeissä laittamassa paikkoja kuntoon. Heinäkuussa 2005 alkoi "Ylituomari"-osio, jossa käsitellään rakentamiseen liittyviä lakiasioita.


title: Paikat kuntoon

text: Juontaja Ilari Siekkinen oli ennen "Paikat kuntoon" -ohjelmaa tunnettu lähinnä rock-piireissä, vaikka hän onkin koulutukseltaan rakennusmestari. Ilarin tavaramerkiksi ohjelmassa on muodostunut suuri karvainen mikrofoni. Ohjelman tunnusmusiikkina on rokahtava "Lännen lokari" Illu+Alv:n Pieni Suuri Maailma -cd:ltä.


title: John Harrington

text: John Harrington (s. 24. toukokuuta 1957 Virginia, Minnesota) on entinen yhdysvaltalainen jääkiekkoilija ja nykyinen jääkiekkovalmentaja. Pelipaikaltaan hän oli hyökkääjä.


title: John Harrington

text: Harrington valmistui Minnesotan yliopistosta vuonna 1979, jonka jälkeen hänet valittiin Yhdysvaltojen maajoukkueeseen. Joukkue onnistui 1980 talviolympialaisissa täydellisesti ja voitti yllättäen olympiakultaa. Seuraavan kauden (1980–1981) Harrington pelasi Sveitsin liigassa Luganon joukkueessa. Hän edusti Yhdysvaltojen maajoukkuetta myös 1981, 1982 ja 1983 MM-kilpailuissa. Hän lopetti pelaajauransa 1984 talviolympialaisissa Sarajevossa.


title: John Harrington

text: 1984 Harrington aloitti valmentajauransa Denverin yliopiston joukkueen apuvalmentajana. 1990 hän siirtyi St Cloud Staten yliopiston joukkueen apuvalmentajaksi ja 1993 Saint John'sin yliopiston joukkueen päävalmentajaksi, jossa tehtävässä hän toimii edelleen. Hän on noussut joukkueen kaikkien aikojen menestyksekkäimmäksi valmentajaksi johdattamalla joukkueen esimerkiksi 1997 NCAA-liigan kolmannelle tilalle.


title: Liisa

text: Liisa on suomalainen naisen etunimi. Se on lyhentymä Elisabetista (Eliseba, hepr. ’Jumala on valani’ tai ’Jumala antaa avun’). Monissa maissa nimi esiintyy muodossa "Lisa". Suomessa nimestä on käytössä myös muunnos Liisi. Liisa on ollut Suomen almanakassa Elisabetin perinteisenä päivänä 19. marraskuuta vuodesta 1950, Liisi vuodesta 1973. Liisa on yleinen myös yhdysnimien loppuosana. Liisa-nimen sisältäviä yhdysnimiä, joilla on Suomessa yli 500 kantajaa, ovat Anna-Liisa, Eeva-Liisa, Eija-Liisa, Maija-Liisa, Liisa-Maija, Marja-Liisa, Pirjo-Liisa, Pirkko-Liisa, Riitta-Liisa, Ritva-Liisa ja Sirkka-Liisa. Niitä annettiin erityisesti 1900-luvun puolenvälin tienoilla. Anna-Liisa on Suomen yleisin yhdysnimi.


title: Liisa

text: Liisan yleinen lempinimi on Lissu.


title: Liisa

text:
Liisa etunimitilastossa:
Lisäksi nimi Lisa on marraskuuhun 2018 mennessä annettu 3273 naiselle ja muutamalle miehelle.


title: Yhtenä iltana

text: Yhtenä iltana on Hectorin albumi. Se on järjestyksessään 16. Hectorin albumi ja on ilmestynyt vuonna 1990, marraskuussa, koska se oli Hectorin uran 25-vuotisalbumi ja Hector aloitti uransa vuoden 1965 loppupuolella. Levyn tuottajana on muusikko Pave Maijanen, josta tuli Hectorin yhteistyökumppani vuoteen 1993 asti. Levyn on julkaissut Flamingo.


title: Yhtenä iltana

text: Albumin musiikki on rockia ja folkia. Se myi platinaa.


title: Yhtenä iltana

text: Kaikki kappaleet kirjoittanut Hector, ellei toisin mainittu.


title: Pekka ja Pätkä sammakkomiehinä

text: Pekka ja Pätkä sammakkomiehinä on Armand Lohikosken käsikirjoittama ja ohjaama elokuva vuodelta 1957. Se on Suomen Filmiteollisuuden tuottaman 13-osaisen "Pekka Puupää" -sarjan yhdeksäs elokuva. Tarina jatkuu seuraavassa "Pekka Puupää" -elokuvassa, "Pekka ja Pätkä Suezilla". Elokuvassa on kohtaus, jossa Pekka ja Pätkä esittävät taikureita. Heidän käyttämänsä taikasanan "ananasakäämä" on Timo Taikuri tehnyt myöhemmin tunnetuksi.


title: Pekka ja Pätkä sammakkomiehinä

text: Lohikoski ohjasi kaikki Suomen Filmiteollisuuden Puupää-elokuvat ensimmäistä ja viimeistä lukuun ottamatta. Monet hän myös käsikirjoitti, ja neljässä hänellä oli pieni rooli.


title: Pekka ja Pätkä sammakkomiehinä

text: Sammakkomies-elokuvaa on pidetty sarjan parhaana.Pekka ja Pätkä joutuvat kiertuemuusikkoina kertausharjoituksiin ja edustamaan laivastoa nyrkkeilyottelussa maavoimia vastaan. Eräs kriitikko kehuu elokuvan etenevän sujuvasti ja toteaa, että se sisältää monen tason huumoria, kansanomaista kaskuperinnettä ja alkavaa rockkulttuuria. Toinen kriitikko tunnustaa, että vaikka elokuvassa "ei ole älyn häivääkään", se viehättää häntä omalla omituisella tavallaan. Wilénin merenneitohahmosta hän löytää julkeaa rohkeutta.


title: Pekka ja Pätkä sammakkomiehinä

text: Pekka ja Pätkä perustavat kahden miehen orkesterin. Ennen lähtöään kiertueelle he opettelevat musiikkiliikkeen näyteikkunassa esillä olevan "Hippaa ja Hoppaa" -kappaleen nuotit ja harjoittelevat sitä kadulla. Kiertueella Turussa ja Tampereella harvalukuinen yleisö ei ole tyytyväinen esitykseen, vaan poistuu ärtyneenä salista. Kun Porissakin on läsnä vain yksi nukkuva katsoja, palaavat epäonnistuneet muusikot takaisin Helsinkiin. Kotona odottaakin kertausharjoituskutsu, ja kaksikko joutuu sammakkomieskurssille. Ollessaan harjoittelemassa uintitekniikkaa ulkosaaristossa, he löytävät luodolta merenneidon ja ottavat hänet mukaansa. Kaverukset jättävät Helmi-merenneidon odottelemaan kylpyammeeseen josta Justiina hänet löytää luullen sitä isoksi haueksi. Hän huutaa talonmies Pikkaraista apuun ja tämä kimpaantuneena tuleekin paikalle. Molemmat ovat näkemästään merenneidosta suunniltaan. Helmi päätyy lopulta Linnanmäen huvipuistoon "vedenneidoksi" (eräs silloinen vetonaula). Elokuvassa on myös nyrkkeilyottelu laivasto vastaan maavoimat.


title: Pekka ja Pätkä sammakkomiehinä

text: Lopulta kaksikko kotiutetaan kiitoksin. Heidän lukiessaan sanomalehteä puistonpenkillä kaksi Suezille lähdössä olevaa YK-rauhanturvamiestä kolkkaa heidät tainnoksiin ja vaihtaa univormunsa heidän kanssaan. Pekka ja Pätkä toimitetaan taksilla Seutulan lentokentälle, josta lähtevä lentokone vie heidät Suezille suomalaiseen YK-rauhanturvakomppanian leiriin.


title: Kolmiomatriisi

text: Lineaarialgebrassa kolmiomatriisi on neliömatriisin erikoistapaus. Kolmiomatriisin päälävistäjän ylä- tai alapuolella olevat alkiot ovat kaikki nollia.


title: Kolmiomatriisi

text: Koska matriisiyhtälöt ovat kolmiomatriisien tapauksessa helppo ratkaista, ne ovat käyttökelpoisia numeerisessa analyysissä. LU-hajotelma antaa algoritmin, jolla jokainen kääntyvä matriisi "A" voidaan hajottaa alakolmiomatriisin "L" ja yläkolmiomatriisin "U" tuloksi.


title: Kolmiomatriisi

text: Matriisia


title: Kolmiomatriisi

text: sanotaan alakolmiomatriisiksi eli vasemmaksi kolmiomatriisiksi, ja toisaalta matriisia muotoa


title: Kolmiomatriisi

text: sanotaan yläkolmiomatriisiksi tai oikeaksi kolmiomatriisiksi.


title: Kolmiomatriisi

text: Kolmiomatriisi, jonka päälävistäjän alkiot ovat nollia, on vahvasti ala-tai yläkolmiomatriiseja. Kaikki kolmiomatriisit ovat nilpotentteja matriiseja.


title: Kolmiomatriisi

text: Jos kolmiomatriisin päälävistäjän alkiot ovat kaikki ykkösiä, on matriisi yksikköylä/alakolmiomatriisi eli normitettu ylä/alakolmiomatriisi. Jos lisäksi kaikki muut kuin lävistäjäalkiot ovat yhtä lukuun ottamatta nollia, on matriisi atominen ylä/alakolmiomatriisi. Tätä matriisia sanotaan Gaussin muunnosmatriisiksi tai lyhyemmin Gaussin matriisiksi. Atominen alakolmiomatriisi on muotoa


title: Kolmiomatriisi

text:
Atomisen kolmiomatriisin käänteismatriisi on atominen kolmiomatriisi. Tarkemmin,
eli käänteismatriisin ne alkiot, jotka eivät ole päälävistäjällä, ovat alkuperäisen matriisin vastalukuja.


title: Mark Pavelich

text: Mark Pavelich (s. 28. helmikuuta 1958 Eveleth, Minnesota) on entinen yhdysvaltalainen jääkiekkoilija. Pelipaikaltaan hän oli hyökkääjä.


title: Mark Pavelich

text: Pavelich aloitti jääkiekkouransa 1976 Minnesotan yliopiston joukkueessa. Hän pelasi joukkueessa vuoteen 1979 saakka, jolloin hän keskeytti opintonsa voidakseen liittyä Yhdysvaltojen maajoukkueeseen. Maajoukkue menestyi 1980 talviolympialaisissa yli odotusten voittaen olympiakultaa. Seuraavan kauden (1980–1981) Pavelich kiekkoili Sveitsin liigassa Luganon joukkueessa. Hän osallistui myös 1981 MM-kilpailuihin.


title: Mark Pavelich

text: 1981 Pavelich aloitti NHL-uransa New York Rangersissa. Hän pelasi joukkueessa aina vuoteen 1986 saakka, mutta Ted Satorin tultua joukkueen päävalmentajaksi 1985 Pavelich ei enää sopinut joukkueen pelityyliin. Hän lopettikin uransa vuonna 1986, mutta vuoden 1980 olympiajoukkuetta valmentanut Herb Brooks sai hänet houkuteltua pelaamaan seuraavalla kaudella 12 ottelua valmentamassaan Minnesota North Starsissa. Pavelich pelasi tämän jälkeen kaksi seuraavaa kautta (1987–1989) Italiassa HC Boltzano -joukkueessa, minkä jälkeen lopetti uransa. Hän pelasi kaudella 1991–1992 vielä kaksi ottelua San Jose Sharksissa, jonka jälkeen lopetti uransa kolmannen kerran.


title: Hashima (saari)

text: Hashima (, myös ) on yksi Nagasakin prefektuurin 505 asumattomasta saaresta Japanissa. Se sijaitsee noin viidentoista kilometrin päässä Nagasakista. Saarella oli asutusta vuodesta 1887 vuoteen 1974, kun siellä harjoitettiin kaivostoimintaa. Hiilikaivoksen sulkeuduttua saari autioitui ja on nykyään täynnä hylättyjä betonirakennuksia, jotka ränsistyvät vähitellen. Huhtikuussa 2009 maihinnousu saarelle sallittiin jälleen. Saarelle matkustaminen oli kiellettyä yli 20 vuotta.


title: Hashima (saari)

text: Hashiman lähellä sijaitsevalle Takashiman saarelle syntyi brittien avustuksella Japanin ensimmäinen moderni hiilikaivos 1800-luvun loppupuolella. Saarella oli harjoitettu hiilenlouhintaa jo vuosisatoja alkeellisin menetelmin. Kaivoksen menestys toi vaurautta Nagasakille ja herätti kiinnostusta naapurisaaria kohtaan.


title: Hashima (saari)

text: Ensimmäiset louhintakokeilut Hashimalla tehtiin vuonna 1887, jolloin saarelle muutti ihmisiä ensimmäisen kerran. Mitsubishi osti saaren kolme vuotta myöhemmin ja aloitti projektin, jonka tarkoituksena oli louhia hiiltä merenpohjasta. Kaivoksesta sivutuotteena saatua jätemaata käytettiin saaren pinta-alan kasvattamiseen rakennuksia varten. Työntekijöiden asunnoiksi rakennettiin Japanin ensimmäiset suuret betonirakennukset. Suojaksi merenkäyntiä vastaan valmistuivat vuonna 1907 korkeat muurit, jotka saivat saaren näyttämään taistelulaivalta. Tästä Hashima sai lempinimen "Gunkanjima" ("taistelulaivasaari").


title: Hashima (saari)

text: Vuoteen 1916 mennessä Hashiman väkiluku oli noussut yli kolmeen tuhanteen, ja saari tuotti noin 150 000 tonnia hiiltä vuodessa. Lisää asumuksia tarvittiin, ja pienellä saarella kohosi pian yli 30 korkeaa betonirakennusta, jotka olivat tuohon aikaan harvinaisuuksia Japanissa. Rakentaminen jatkui myös toisen maailmansodan aikana maan suuren hiilentarpeen tyydyttämiseksi. Vuonna 1941 saavutettiin tuotantohuippu: 410 000 tonnia hiiltä vuodessa. Merenalaisessa kaivoksessa työskentely oli kuitenkin raskasta ja vaarallista. Myös elinolot saarella olivat kehnot, ja onnettomuuksiin sekä uupumuksen ja aliravitsemuksen aiheuttamiin sairauksiin kuoli noin 1 300 työntekijää. Kun japanilaisia tarvittiin sotarintamalla, tehtaisiin tuotiin pakkotyöläisiä muun muassa Koreasta ja Kiinasta. Jotkut yrittivät paeta uimalla mantereelle.


title: Hashima (saari)

text: Maailmansodan päätyttyä teollisuus alkoi taas kukoistaa, ja vuonna 1959 Hashiman väkimäärä oli ennätyslukemissa. Tila kävi todella ahtaaksi 5 259 asukkaalle, ja Hashiman tuon ajan asukastiheyden sanotaan olevan korkein maailmassa. Asunnon koko oli suoraan verrannollinen henkilön arvoasemaan. Saari tarjosi asukkailleen kaikki välttämättömät palvelut: siellä oli kouluja, ravintoloita, kauppoja, sairaala, elokuvateatteri, kampaamo, buddhalainen temppeli ja bordelli. Moottoroituja ajoneuvoja ei käytännössä ollut, sillä saaren läpi saattoi kävellä muutamassa minuutissa.


title: Hashima (saari)

text: Ruoka saarelle tuotiin mantereelta, samoin juomavesi, kunnes merenalaiset vesiputket saatiin valmiiksi vuonna 1957. Myrskyjä pelättiin, sillä ne eristivät saaren ulkomaailmasta. Minkäänlaista kasvillisuutta saarella ei esiintynyt ennen kuin asukkaat alkoivat vuonna 1963 tuoda maata mantereelta ja istuttaa puutarhoja talojensa katoille.


title: Hashima (saari)

text: Kaivostoiminta alkoi muuttua kannattamattomaksi, kun öljy korvasi hiilen Japanin energiantuotannossa 1960-luvun lopulla. Hiilikaivoksia alettiin sulkea ympäri maata, eikä Hashiman kaivos ollut poikkeus. Saaren työväestöä alettiin vähitellen vähentää, ja virallisesti kaivoksen sulkemisesta ilmoitettiin 15. tammikuuta 1974. Hashima tyhjentyi hyvin nopeasti: viimeinen asukas poistui 20. huhtikuuta.


title: Hashima (saari)

text: Hashiman saarella kuvattiin elokuva "Midori Naki Shima" vuonna 1949. Myös James Bond vierailee saarella elokuvassa "007 Skyfall" (2012). Helsingissä sijaitsevan nykytaiteen museo Kiasman ARS 06 -näyttelyssä oli esillä Carl Michael von Hausswolffin ja Thomas Nordanstadin videoteos "Hashima, Japani", joka sisältää kuvia saarelta.


title: Kaivannaistoiminta

text: Kaivannaistoiminta on toimintaa, jossa kallioperästä louhitaan teollisuuden raaka-aineina tärkeitä malmeja ja muita kaivannaisia. Arvokkaat mineraalit jaetaan malmimineraaleihin ja epämetallisiin kaivannaisiin. Tärkeimpiä teollisuuden tarvitsemia metalleja ovat muiden muassa rauta, alumiini ja kupari. Merkittäviä epämetallisia kaivannaisia ovat muiden muassa graniitti, kalkkikivi, timantit ja vuorisuola. Kaivannaiset ovat uusiutumattomia luonnonvaroja, mutta silti niiden niukkuus eli reaalihinta on pikemminkin vähentynyt kuin kasvanut vuosikymmenten ja vuosisatojen mittaan. Louhinnalla on ympäristölle monia vahingollisia vaikutuksia. Nyky-yhteiskunta perustuu kuitenkin edelleen suurelta osin kaivannaisteollisuuden tuottamien raaka-aineiden varaan, joten siitä ei täysin voida luopuakaan.


title: Kaivannaistoiminta

text: Kaivannaisteollisuuden tuotantoyksiköitä ovat kaivos, rikastamo ja usein myös sulatto.


title: Kaivannaistoiminta

text: Malmit ovat taloudellisesti merkittäviä kivilajeja, jotka sisältävät metallimineraaleja. Yleensä malmit ovat syntyneet vuorten poimuttuessa, kun kivilajit ovat sulaneet ja magma myöhemmin jäähtynyt ja jähmettynyt, jolloin magmapesäkkeen alaosaan ovat ensiksi eriytyneet ja näin pesäkkeet pohjalle vajonneet raskaat mineraalit, kuten kromiitti ja magnetiitti. Magmapesäkkeen yläosaan taas on kiteytynyt viimeiseksi muun muassa hopea-, kulta-, kupari-, lyijy- ja nikkelimalmeja. Näiden malmioiden välissä oleva kivi sen sijaan on vähemmän metallipitoisempaa. Malmiesiintymiä tunnetaan eniten vanhojen poimuvuoristojen alueella, missä malmiot ovat paljastuneet rapautumisen aiheuttaman kulutuksen seurauksena.


title: Kaivannaistoiminta

text: Se, kannattaako metallia louhia ja minkälaisina pitoisuuksina, riippuu sen arvokkuudesta. Nykyaikana jalostusmenetelmät ovat kehittyneet, jolloin yhä kannattavammaksi on tullut louhia myös pienimuotoisempia esiintymiä. Louhinnan taloudelliseen kannattavuuteen vaikuttaa myös maailmanmarkkinahinta. Joissakin kehitysmaissa, joissa tietyllä kaivostuotteella on merkittävä asema viennistä, voi maailmanmarkkinahinnan lasku aiheuttaa kansantalouden kriisin. Maailmanmarkkinahinta riippuu uusien, lupaavien varojen löytymisestä sekä metallituotteiden kierrätyksen lisääntymisestä. Metalleja on myös pyritty monin paikoin korvaamaan halvemmilla muoviratkaisuilla. Kun malmi on louhittu, siitä poistetaan muu, vähämetallinen aines eli se rikastetaan. Rikaste taas jalostetaan metalliksi.


title: Kaivannaistoiminta

text: Ylivoimaisesti tärkein teollisuuden metalli on rauta, jonka osuus kaikista louhituista ja jalostetuista metalleista on 95 %. Se on myös halvin metalli, jota käytetään. Rauta on maankuoren yleisimpiä alkuaineita. Sen hinta määräytyy pääasiassa louhinnan ja kuljetuksen aiheuttamista kustannuksista. Eniten rautamalmia on vanhassa ja kuluneessa kallioperässä, missä sitä tavallisesti louhitaan avolouhoksissa. Parhaimmillaan malmeissa on rautaa yli 50 prosenttia. Merkittävimpiä rautamalmintuottajamaita ovat Kiina, Brasilia, Venäjä, Ukraina sekä Australia. Kivihiilen avulla pelkistämällä valmistetaan terästä. Terästeollisuudessa hiilen kulutus on erittäin suurta, minkä seurauksena edullisimmat rautamalmin esiintymät ovat kivihiiliesiintymien läheisyydessä, esimerkiksi Ukrainan itäosassa Donetsin laakiolla sekä Koillis-Yhdysvalloissa. Suurimmat teräksentuottajamaat ovat Kiina, Japani, Venäjä ja Yhdysvallat, mutta 1980-luvulla lähtien kehitysmaiden, esimerkiksi Brasilian, Intian ja Korean tasavallan terästeollisuus on kehittynyt erittäin voimakkaasti. Koska kehitysmaiden teräs on halpaa, on se aiheuttanut hankaluuksia rikkaiden teollisuusmaiden teräsyhtiöille. Viime vuosina teräksen kulutus maailmalla on laskenut ja sitä on pyritty korvaamaan muilla aineilla.


title: Kaivannaistoiminta

text:
Maankuoren yleisin metalli on alumiini. Alumiinimalmista käytetään nimitystä bauksiitti, joka on muodostunut latosolimaannoksessa tropiikissa. Maailman suurin bauksiitintuottaja on Australia, jonka osuus on noin kolmannes. Bauksiitin kaivaminen on edullista, mutta se käsitellään elektrolyyttisesti, mikä vaatii paljon sähköenergiaa. Yleensä alumiinin erottaminen suoritetaankin halvan energian maissa kuten Kanadassa ja Norjassa. Teräksen jälkeen alumiini on eniten teollisuudessa käytetty metalli. Alumiinia käytetään sen keveyden ja ruostumattomuuden vuoksi lentokoneiden, autojen ja juomatölkkien valmistuksessa.
Maailmankaupassa merkittäviä metalleja ovat kupari, lyijy, sinkki ja tina. Kupari johtaa hyvin sähköä, mutta se on kallis raaka-aine ja sitä onkin pyritty korvaamaan alumiinilla. Merkittävimmän kuparintuottajamaat ovat Chile ja Yhdysvallat, mutta kehitysmaiden kuparintuotanto lisääntyy koko ajan niiden runsaiden kuparimalmivarojen seurauksena. Esimerkiksi Sambian viennistä kuparin osuus on lähes 70 %. Kuparista valmistetaan pronssia tinan kanssa. Tinaa käytetään myös muihin metalliseoksiin sekä ohutlevypinnoitteena ja juotosmetallina. Sinkki on merkittävä teräksen seosmetalli. Merkittävin sinkintuottajamaa on Kiina.


title: Kaivannaistoiminta

text: Jalometalleista merkittävimmät ovat kulta ja hopea. Kulta esiintyy puhtaana luonnossa ja sitä on pitkät ajat huuhdottu joista. Merkittävin kullantuottajamaa on Etelä-Afrikka. Kulta on monilta ominaisuuksiltaan hyvä metalli: sitä on helppo muotoilla ja käsitellä ja se johtaa myös hyvin sähköä, eikä se hapetu. Hopeaa käytetään kullan tavoin koruihin, mutta sillä on taipumus tummua. Hopeaa käytetään eniten valokuvateollisuudessa. Suurimmat hopeaesiintymät ovat Meksikossa, Perussa ja Yhdysvalloissa.


title: Kaivannaistoiminta

text:
Kallioperän epämetallisia kaivannaisia käytetään rakentamisessa ja teollisuudessa. Merkittäviä epämetallisia kaivannaisia ovat rakennuskivet, vuorisuola, korukivet ja timantit. Tärkeitä rakennuskiviä ovat muun muassa graniitti, josta tehdään rakennusten lisäksi rakennuslaattoja ja katujen reunakivetyksiä. Kalkkikivestä jauhettua kalkkia käytetään sementin valmistamiseen ja sitä levitetään pelloille vähentämään happamuutta. Marmori on syntynyt tasalaatuisesta kalkkikivestä ja se on tärkeä rakennusmateriaali.
Vuorisuolaa ovat suolakerrostumat, jotka ovat syntyneet entisajan merien haihduttua. Suolakerrostumia on muun muassa Keski-Euroopan pohjoisosissa. Suolaa louhitaan sekä kulutuskäyttöön että kemianteollisuudelle. Korukiviä ovat muun muassa kvartsit. Korukiviä käytetään korujen lisäksi koriste-esineisiin. Timantti on kovin aine, mitä luonnossa tavataan. Suurin timantintuottaja on Australia, mutta suuria timanttikaivoksia on myös Afrikan eteläosan maissa. Timanttia käytetään sen kovuuden ansiosta hiomalaitteisiin ja poranteriin, mutta suuri osa myös koruihin.


title: Kaivannaistoiminta

text: Luonnonvarojen niukkuus on pitkään vähentynyt: niiden hinnat ovat pudonneet vuosikymmenten ja vuosisatojen ajan.


title: Kaivannaistoiminta

text: Luonnonvarojen niukkuutta mittaa parhaiten reaalihinta. Mineraalien reaalihinta on laskenut 48 % vuodesta 1950 vuoteen 1990. U.S. Geological Surveyn Carroll Ann Hodges kirjoitti Science-lehdessä 2.6.1995 (s. 1305–1312): "mitään kestäviä niukkuuksia mineraaleista ei ole ollut. Taloudelle tärkeät mineraalit eivät ole vähissä ja tuskin tulevat olemaankaan useiden seuraavien sukupolvien aikana". Ainoa niukentunut (kallistunut) resurssi on työvoima.


title: Kaivannaistoiminta

text: Varsinaisia fosfaattikivivarantoja arvioidaan olevan 67 gigatonnia (Jasinski 2013) eli 338 vuodeksi. Laajemmin fosfaattikiveä on vielä moninkertainen määrä, arviolta 290–460 gigatonnia (Jasinski 2013; Van Kauwenbergh 2010).


title: Kaivannaistoiminta

text: On tavallista luulla kaivannaisten loppuvan pian. 1860-luvulla arvioitiin, että hiili loppuu vuoden 1900 tienoilla ja öljy ei pysty korvaamaan sitä pitääkseen taloutta yllä. Hinnannousu kuitenkin sai ihmiset etsimään vaihtoehtoja, ja öljyn hyödyntämisteknologiaa kehitettiin, alettiin porata kaivamisen sijaan.


title: Kaivannaistoiminta

text: Kaivannaisten louhinta aiheuttaa monia haittoja ympäristölle. Kun malmia louhitaan avolouhintana, joudutaan maasta irrottamaan metallipitoisen malmin lisäksi malmiota peittävää maa-ainesta ja kalliota. Kuparitonnin tuottaminen avolouhoksella vaatii esiintymästä riippuen jopa satojen tonnien verran päällysmaan ja kallion louhintaa malmin lisäksi.


title: Kaivannaistoiminta

text: Rikastuksessa käytetään monia myrkkyjä kuten elohopeaa, rikkihappoa ja syanidia ja kun metalli on erotettu malmista, kuona upotetaan usein vesistöihin tai varastoidaan suuriin kasoihin. Teollisuusjätteeksikin joskus luettavan kaivosjätteen metallipitoisuus saattaa joissain tapauksissa olla yhtä suuri tai jopa suurempi kuin malmin metallipitoisuus.


title: Kaivannaistoiminta

text: Euroopan unionin alueella satoja miljoonia tonneja jätettä edelleen toiminnassa olevilta tai entisiltä kaivosalueilta on edelleen varastoitu käsittelemättä enemmän tai vähemmän tiiviisti paikallisyhteisöjen läheisyyteen. Suljetut ja hylätyt kaivosjätealueet voivat aiheuttaa vakavan vaaran ympäristölle ja paikallisyhteisöille.


title: Kaivannaistoiminta

text: Suomalaistutkijoiden mukaan ympäristölupa mahdollistaa ympäristön haittaamisen luvan rajoissa. Jotta haitoista saataisiin korvaus, pitäisi olla haittavero, esimerkiksi kaikista vesistöpäästöistä. Kaivoslakia on syytetty asioista, jotka pitäisi hoitaa ympäristölainsäädännöllä. Ympäristöoikeuden professorien mukaan ei voida sanoa, onko Suomen kaivossääntely tavallista lepsumpaa.


title: Kaivannaistoiminta

text: Vattin ylijohtaja Anni Huhtalan mukaan ympäristövahingot pitäisi maksattaa yrityksillä. Yhdysvalloissa öljyteollisuudella on pieni vakuutusmaksu, joka poisti vastuuttomat yritykset alalta. Tämä vähensi haittoja. Kansanedustaja Timo Heinonen (kok) esitti joulukuussa 2018 kaivosyhtiöille rahastomaksuja ympäristövahinkoja varten. Huhtalan mukaan valtion pitäisi omistaa mineraalit siinä mielessä, että yritysten pitäisi maksaa valtiolle markkinahintaan sidottua veroa kaivamistaan mineraaleista.


title: Kaivannaistoiminta

text:
Suomessa toimivia metallimalmikaivosyhtiöitä ovat (suuruusjärjestyksessä nostetun malmin ja sivukiven määrän mukaan vuonna 2011):
Suomessa toimivat seuraavat mineraalikaivokset


title: Yhteistoiminnallinen oppiminen

text: Yhteistoiminnallinen oppiminen on opiskelua pienryhmissä yhteisen tavoitteen saavuttamiseksi. Yhteistoiminnallinen oppiminen on työtapa tai vuorovaikutusrakenne, jonka tavoitteena on yhdessäoppimisen kautta sitouttaa oppilaat oppimisprosessiin, parantaa oppilaiden itsetuntoa ja oppimistuloksia sekä opettaa oppilaille yhteistoiminnan taitoja ja vastuuta omasta ja toisten oppilaiden oppimisesta. Yhteistoiminnallisessa oppimisessa on pääpaino yhteisellä tuotoksella ja sillä, että kaikki oppilaat oppivat samat asiat ja osallistuvat yhteisen tavoitteen saavuttamiseen.


title: Yhteistoiminnallinen oppiminen

text: Yhteistoiminnallisen oppimisen tavoitteena on


title: Yhteistoiminnallinen oppiminen

text: Yhteistoiminnallisen oppimisen periaatteita ovat:


title: Yhteistoiminnallinen oppiminen

text: Perinteisesti yhteistoiminnallinen oppiminen ja sen sovellutukset liitetään formaaliin kouluopetukseen. Tällöin opettaja on usein yhteistoiminnallisen oppimistilanteen rungon rakentaja ja varmistaa yhteistoiminnallisen oppimisen periaatteiden toteutumisen. Viime aikoina on saatu tutkimustuloksia, joiden perusteella yhteistoiminnallinen oppiminen kytkeytyy myös innovaatioyritysten toimintaan ja asiantuntijoiden väliseen tiedonjakamiseen. Yhteistoiminnallisen oppimisen tarkastelu saattaa auttaa hahmottamaan yrityksen innovaatioprosessin kehittymistä.


title: María José Rienda

text: María José Rienda Contreras (s. 12. kesäkuuta 1975 Granadassa) on espanjalainen alppihiihtäjä. Hän edustaa Club Esqui Monachil -hiihtoseuraa.


title: María José Rienda

text: Rienda aloitti arvokilpailu-uransa vuonna 1992 nuorten maailmanmestaruuskilpailuissa. Ensimmäiset maailmancup-osakilpailuvoittonsa hän otti suurpujottelussa vuonna 2005 kauden päättäneissä Åren ja Lenzerheiden osakilpailuissa. Edellinen espanjalainen osakilpailuvoittaja oli Blanca Fernández Ochoa vuodelta 1991.


title: María José Rienda

text: Rienda on edustanut Espanjaa neljästi talviolympialaisissa. Paras sijoitus on vuoden 2002 talviolympialaisissa Salt Lake Cityssä saavutettu suurpujottelun 6. sija. Vuoden 2006 talviolympialaisissa Torinossa hän sijoittui suurpujottelussa 13. ja supersuurpujottelussa 37. sijalle.


title: Ky

text: Ky tai KY voi tarkoittaa seuraavia:


title: Ky

text: Ky on seuraavan henkilön nimi:


title: Pagani

text: Pagani Automobili S.p.A. on italialainen, urheiluautoihin ja hiilikuitukoreihin erikoistunut autonvalmistaja. Yhtiö kilpailee hinnoillaan ja autojen suorituskyvyillä Koenigseggin ja Lamborghinin kaltaisten merkkien kanssa. Yrityksen perusti vuonna 1992 Argentiinasta kotoisin oleva, sittemmin Italian Modenaan (Enzo Ferrarin syntymäkaupunki) muuttanut Horacio Pagani.


title: Pagani

text: Horacio Pagani, joka Italiaan muuttaessaan työskenteli aluksi Lamborghini-autotehtaan komposiittiosaston tehtävissä, perusti Pagani Composite Research -nimisen yhtiön vuonna 1988. Se teki Lamborghinin kanssa yhteistyötä lukuisissa projekteissa, mukaan luettuina Lamborghini Countachin 25-vuotisjuhlamallin, P140-konseptiauton ja Diablon muotoiluissa. 1980-luvun lopulla Pagani ryhtyi suunnittelemaan omaa urheiluautoa, silloiselta koodinimeltään ”C8 Project”. Paganin suunnitelmissa oli nimetä auto ”Fangio F1”:ksi kunnianosoituksena toista argentiinalaista, viisinkertaista Formula 1 -maailmanmestaria, Juan Manuel Fangiota kohtaan. Fangio myös itse osallistui auton kehitystyöhön.


title: Pagani

text: Vuonna 1991 Pagani perusti Modena Design -yrityksen urheiluautojen suunnittelun, kehitystyön ja valmistuksen kasvavaan tarpeeseen. Vuonna 1992 hän aloitti Fangio F1 -prototyypin valmistuksen, ja 1993 autoa päästiin testaamaan Dallara-kilpa-autovalmistajan tuulitunnelissa. Tulokset olivat positiivisia, ja 1994 solmittiin Mercedes-Benzin kanssa sopimus V12-moottoreiden valmistuksesta ja toimittamisesta Paganille.


title: Pagani

text: Suunnitelmat auton nimeämisestä Fangio F1:ksi kariutuivat Fangion kuoltua vuonna 1995, ja lopullinen auto nimettiin Pagani Zonda C12:ksi. Zonda esiteltiin ensimmäisen kerran julkisuudessa Geneven autonäyttelyssä vuonna 1999.


title: Pagani

text: Vaikkakin Pagani on yksityisessä omistuksessa oleva yhtiö, sillä on yhteistyösuhde Daimler-konsernin, ja etunenässä sen Mercedes-Benzin AMG-divisioonan kanssa. Zondan eri versiot ovat käyttäneet vuosi vuodelta kehittyneempiä versioita Mercedes-Benzin M120 V12-moottoreista; ensimmäinen versio oli iskutilavuudeltaan 6,0 litraa, ja nykyiset (2007) Zondat käyttävät 7,3 litraisia moottoreita, jotka perustuvat Mercedes-Benz SL73 AMG:n moottoriin. Pagani oli myös mukana Chryslerin ME Four-Twelve -superauton kehitystyössä silloin, kun Daimler oli vielä osa aikaisempaa DaimlerChrysler-konsernia.


title: Pagani

text: Paganin ainoa mallisarja tällä hetkellä on 1999 esitelty hiilikuitukorinen, keskimoottorinen ja kaksipaikkainen Zonda. Auton muotoilu erikoisine pakoputkistoineen, virtaviivaisine linjoineen ja kapealla matkustamollaan muistuttaa enemmän hävittäjiä kuin perinteisiä henkilöautoja. Zondasta on esitelty tähän mennessä seuraavat versiot:Pagani on ilmoittanut, että kokonaan uusi malli, koodinimeltään ”C9”, esitellään lähitulevaisuudessa. C9 ei tule perustumaan Zondaan, mutta siinä tulee olemaan seuraavan sukupolven Mercedes-Benz V12 -moottori ja ”aktiivinen aerodynamiikka.”


title: Pagani

text: Pagani valmisti vuodesta 1999 vuoden 2005 joulukuuhun 60 autoa, vuosituotannon ollessa 2005 lopussa jo 25 autoa. Tehdas ilmoitti 2005 kolminkertaistavansa vuosituotannon seuraavan kolmen vuoden aikana, koska se kertoi aloittavansa autojen viennin Yhdysvaltoihin vuonna 2007. Voidaan joka tapauksessa puhua erittäin eksoottisesta automerkistä missä maailmankolkassa tahansa.


title: Pagani

text: Valmistajan kotisivut


title: Opel Diplomat

text: Opel Diplomat on oli Opelin malliston lippulaiva 60-luvun puolivälistä 70-luvun puoliväliin. Se perustuu samaan perusrakenteeseen kuin Opel Kapitän ja Opel Admiral, mutta on varustelutasoltaan parempi, sekä moottorivaihtoehdot ovat isompia.


title: Opel Diplomat

text: Vuonna 1964 Opel julkaisi erittäin amerikkalaisvaikutteisen Opel Diplomatin, siinä oli GM:n valmistama 4,6 litrainen V8 moottori (190 hp) joka omalta osaltaan toi jenkkityyliä autoon. Se on toistaiseksi ainoa Opelin malli, jossa on ollut pelkkiä V8-moottoreita.


title: Opel Diplomat

text: Moottorivaihtoehdot:


title: Opel Diplomat

text: Vuonna 1969 julkaistussa uuden korimallin Diplomatissa moottorin tilavuus kasvoi 5,4 litraan, josta irtosi 230 hp (SAE) tehoa. Autolla oli pituutta 492 cm ja painoa 1690 kg.


title: Opel Diplomat

text: Vuonna 1973 Diplomatista tuli myös pitkäakselivälinen versio.


title: Diagonalisoituva matriisi

text: Lineaarialgebrassa "n×n"-neliömatriisia "A" sanotaan diagonalisoituvaksi jos se on similaarinen jonkin diagonaalimatriisin "D" kanssa, eli on olemassa kääntyvä matriisi "P" siten, että


title: Diagonalisoituva matriisi

text:
Vastaavasti jos "V" on äärellisulotteinen vektoriavaruus, lineaarioperaattoria "T : V → V" sanotaan diagonalisoituvaksi, jos on olemassa "V":n kanta, missä "T" on diagonaalimatriisi. Diagonalisoituvat matriisit ja -kuvaukset ovat käyttökelpoisia, sillä niitä on helppo käsitellä: niiden ominaisarvot ja ominaisvektorit on helppo laskea ja diagonalisen matriisin potenssi saadaan korottamalla lävistäjäalkiot annettuun potenssiin.
Diagonalisointi on prosessi, jossa diagonaalimatriisi tai -lineaarikuvaus etsitään.


title: Diagonalisoituva matriisi

text:
Diagonalisoituvien matriisien ja -lineaarikuvausten päätulos on seuraava.
Vaihtoehtoisesti voidaan sanoa, että matriisi tai lineaarikuvaus on diagonalisoituva kunnassa "F" jos ja vain jos sen minimaalipolynomi on tulo "F":n erillisistä lineaarisista tekijöistä. Seuraava riittävä, mutta ei välttämätön ehto on usein hyödyllinen:Nyrkkisääntönä, melkein kaikki kompleksikertoimiset matriisit ovat diagonalisoituvia. Tarkemmin sanottuna kompleksiset "n×n" matriisit, jotka eivät ole diagonalisoituvia, muodostavat nollajoukon Lebesguen mitan suhteen. Voidaan myös sanoa, että diagonalisoituvat matriisit muodostavat tiheän osajoukon Zariski-topologian suhteen. Tämän avaruuden komplementti sijaitsee siinä joukossa, missä diskriminantin karakteristinen polynomi häviää. Tämä avaruus on hyperpinta.


title: Diagonalisoituva matriisi

text: Sama ei päde formula_2:ssä: kun "n" kasvaa, todennäköisyys, että satunnaisesti valittu reaalimatriisi on diagonalisoituva pienenee!


title: Diagonalisoituva matriisi

text: Matriisin diagonalisoituvuudelle on olemassa muutamia erityistapauksia diagonalisoivan matriisin erityisluonteen mukaan. Nämä erikoistapaukset koskettavat vain pientä osaa matriiseista ja viittaavat yleensä alkuperäisen matriisin omaavan joitakin erityisominaisuuksia.


title: Diagonalisoituva matriisi

text: Matriisi formula_3 on ortogonaalisesti diagonalisoituva, jos on olemassa sellainen ortogonaalimatriisi formula_4, että


title: Diagonalisoituva matriisi

text: missä formula_6 on formula_4:n transpoosi.


title: Diagonalisoituva matriisi

text: Matriisi formula_3 on unitaarisesti diagonalisoituva, mikäli on olemassa sellainen unitaarimatriisi formula_9, että


title: Diagonalisoituva matriisi

text: missä formula_11 on formula_9:n adjungaatti.


title: Tsihi Tsihi

text: Tsihi Tsihi on kansanmusiikkiyhtye Sirmakan vuonna 1996 ilmestynyt albumi, jonka julkaisi Warner Music Finland Fazer-levymerkillään. Syyskuussa 1997 se ilmestyi uudelleen kansainvälisenä versiona yhtiön Finlandia Records -levymerkillä.


title: Tsihi Tsihi

text: Tsihi Tsihin on tuottanut Sari Kaasinen, joka myös laulaa "Keiman laulua" lukuun ottamatta kaikki levyn kappaleet. Lisäksi albumin sanoitukset ovat suurimmaksi osaksi hänen tekemiään. Sirmakan vuonna 1992 ilmestyneestä esikoislevystä poiketen, mukana on 20-henkisen yhtyeen sijasta vain viiden soittajan ryhmä.Vuonna 1997 julkaistussa Finlandia Recordsin versiossa levyn avauskappale on "Tsihi tsihi".


title: M/S Prestige

text: Prestige oli yksirunkoinen öljytankkeri, joka upposi Espanjan rannikon edustalla 19. marraskuuta 2002 ja aiheutti laajan öljyonnettomuuden. Tuhansia kilometrejä rantaviivaa ja yli tuhat rantaa saastui Espanjan ja Ranskan rannikolla. Kalastusteollisuus kärsi myös suuresti onnettomuudesta.


title: M/S Prestige

text: "Prestige" sai myrskyssä reiän runkoonsa. Eri maiden viranomaiset kielsivät tankkerin hinaamiseen satamiinsa öljyvahingon pelossa. Onnettomuuden sattuessa "Prestigen" kuudesta säiliöstä kaksi keskimmäistä oli tyhjiä. Toinen niistä täyttyi ja aiheutti kallistuman, jonka seurauksena miehistö evakuoitiin. Myös toinen säiliö täyttyi. 70 000 tonnin alus ei kestänyt sitä vaan murtui säiliöiden kohdalta kahteen osaan. Laivan etuosa upposi lähes pystysuorassa. Takaosa upposi myös suhteellisen jyrkässä kulmassa. Osat vajosivat yli 3 500 metrin syvyyteen, missä niistä alkoi vuotaa öljyä. Tämä aiheutti mittavia ympäristövahinkoja Espanjan ja Ranskan länsirannikolla. "Prestige" oli 250 metrin pituinen ja painoi yli 70 000 tonnia, joten se oli "Titanicia" painavampi. Turmasta ei aiheutunut henkilövahinkoja.


title: All That Remains

text: All That Remains on yhdysvaltalainen metalcore/melodinen death metal -yhtye, joka perustettiin Massachusettsissa vuonna 1998. Sillä on levytyssopimus Prosthetic Recordsin kanssa. Yhtye on julkaissut seitsemän studioalbumia ja yhden live-DVD:n ja ovat myyneet maailmanlaajuisesti yli miljoona levyä.


title: All That Remains

text: Yhtyeen tunnetuimmat kappaleet ovat: "This Darkened Heart", "This Calling", "The Air That I Breath", "Chiron", "Two Weeks", "Forever in Your Hand", "Stand Up" ja "What if I Was Nothing?"


title: All That Remains

text: Yhtye julkaisi kahdeksannen albuminsa Madnessin huhtikuun 28. vuonna 2017


title: All That Remains

text: Yhtye aloitti Massachusettsissa vuonna 1998 laulaja Philip Labonten ja kitaristi Oli Herbertin sivuprojektina. Debyyttialbumi "Behind Silence and Solitude" ilmestyi vuonna 2002, ja kasvavan suosion takia All That Remainsista tuli kokoaikainen projekti. Mukaan pyydettiin toinen kitaristi Mike Martin, ja seuraavasta levystä "This Darkened Heart" tuli yhtyeen läpimurtoalbumi. Kuuluisuus toi keikkoja suurien nimien kuten Arch Enemyn, Shadows Fallin ja Lamb of Godin kanssa.


title: All That Remains

text: All That Remains piti taukoa keikkailusta ja vetäytyi nauhoittamaan seuraavaa, vuonna 2006 ilmestynyttä albumiaan "The Fall of Ideals". Labonten mukaan tämä albumi oli "huipennus niille alkuperäisille ihanteille, ideoille ja elementeille, joiden vuoksi "All That Remains" alkujaan perustettiin", mihin albumin nimikin viittaa. Levyä seurasi kiertue, jolla yhtye esiintyi mm. Euroopassa ja Ozzfestillä. All That Remains julkaisi viidennen albuminsa, "For We Are Many" lokakuussa 2010. Marraskuussa 2012 yhtye julkaisi kuudennen albuminsa "A War You cannot Win".


title: All That Remains

text: Yhtye aloitti seitsemännen albuminsa tekemisen tammikuussa 2014 ja on maininnut, että albumin tuottaa Josh Wilbur, joka on aikaisemmin tuottanut mm. Lamb of Godin ja Gojiran levyjä. Lokakuussa yhtye julkaisi uuden kappaleen "No Knock". Yhtye julkaisee uuden albuminsa "The Order of Things" 24. helmikuuta 2015. Syyskuun 24. päivä yhtye julkaisi tiedotteen yhtyeen basistin Jeanne Saganin jättävän yhtyeen. Hänen paikalle tuli Aaron Patrick, joka soitti aikaisemmin Bury Your Dead-yhtyeessä.


title: All That Remains

text: Yhtye julkaisi kahdeksannen albuminsa "Madness" 28. huhtikuuta 2017.


title: All That Remains

text: Yhtyeen yhdeksäs levy Victim of the New Disease ilmestyy 9.11.2018 ja on viimeinen levy missä on alkuperäisjäsen kitaristi Oli Herbert. Oli Herbert kuoli 17.10.2018.


title: All That Remains

text: Yhtyeen albumit "This Darkened Heart", "The Fall of Ideals" ja "A War You Cannot Win" on tuottanut Killswitch Engage -yhtyeen kitaristi Adam Dutkiewicz ja yhtyeen logon on suunnitellut "Killswitch Engagen" basisti Mike D'Antonio.


title: All That Remains

text: Yhtye käyttää musiikissaan puhdasta laulua voimakkaan karjumisen ja murinan kanssa, tuplabasareita sekä rankkoja riffejä ja tupla-kitaraharmonioita. Yhtye aloitti melodisena death metal -yhtyeenä, mutta The Fall of Ideals -albumin julkaisun jälkeen yhtyettä on monesti luokiteltu metalcoreksi. Kuitenkin yhtyeen jäsenet ovat kieltäneet koko genren ja sanovat yhtyeen olevan metallimusiikkia soittava yhtye. Yhtyeen kitaristi Mike Martin on sanonut haastattelussa, että yhtye kykenee kirjoittamaan minkälaisia kappaleita tahansa, olivat ne joko balladeja tai death metal -kappaleita.


title: All That Remains

text: Phil Labonte on kirjoittanut kaikkien kappaleiden sanoitukset, paitsi "The Order of Things" -albumin hän sanoitti albumin tuottajan Josh Wilburin kanssa. Phil Labonten sanoitukset kappaleissa käsittelevät mm. ihmissuhteita, henkilökohtaisia asioita, yhteiskuntaa ja toivoa.


title: All That Remains

text: Yhtyettä pidetään yhtenä vaikuttavimmista New Wave of American Heavy Metal -bändeistä.


title: Vihtori Välimäki

text: Vihtori Välimäki (14. maaliskuuta 1909 Helsinki – 8. tammikuuta 1968 Helsinki) oli suomalainen 203-senttinen hitsaaja ja elokuvanäyttelijä. Hän näytteli neljässä "Pekka ja Pätkä" -elokuvassa. Hänet valittiin lumimiehen rooliin elokuvassa "Pekka ja Pätkä lumimiehen jäljillä" lehti-ilmoituksen avulla. Välimäki oli kotoisin Helsingin Herttoniemestä.


title: Lomaiviti

text: Lomaiviti on saariryhmä Fidžillä. Saariryhmä muodostuu yhdeksästä pääsaaresta ja useista pienemmistä saarista, joiden yhteenlaskettu pinta-ala on 411 neliökilometriä. Saarilla asui yhteensä 15 657 henkeä vuoden 2017 väestönlaskennassa.


title: Lomaiviti

text: Lomaivitin pääsaari on Ovalau, jonka suurin kaupunki Levuka kuuluu Unescon maailmanperintöluetteloon. Eurooppalaiset valaanpyytäjät asuttivat saaren alun perin 1830-luvulla. 1860-luvulla saarille perustettiin puuvillaplantaaseja ja saariston asukasluku kasvoi huomattavasti. Levukasta tuli Fidžin ensimmäinen pääkaupunki vuonna 1871.


title: Lomaiviti

text: Fidžin hallinto siirrettiin Suvaan vuonna 1880-luvulla sen paremman sijainnin vuoksi. Saariston taloudellinen merkitys Fidžille on sittemmin vähentynyt, ja saariryhmä elää turismista ja alkutuotannosta.


title: John Wagner

text: John Wagner (s. 1949) on brittiläinen sarjakuvakäsikirjoittaja, joka tunnetaan työstään 2000 AD-lehdessä sekä Judge Dreddin luojana. Lisäksi hän on käsikirjoittanut muun muassa Batman, Aliens ja Star Wars -sarjakuvia.


title: John Wagner

text: David Cronenberg ohjasi vuonna 2005 "A History of Violence" -elokuvan Wagnerin sarjakuvakirjan pohjalta.


title: Opel Monza

text: Opel Monza oli Opel Senatoriin perustuva luksusluokan Coupé -tyyppinen takavetoinen henkilöauto.


title: Opel Monza

text: Monzaa myytiin Britanniassa nimellä Vauxhall Royale Coupé (Vauxhall Royale oli Opel Senatorin brittiläinen vastine.)


title: Opel Monza

text: Moottorivaihtoehdot:


title: Michael Mann

text: Michael Mann voi tarkoittaa ainakin seuraavia henkilöitä:


title: Karhu 2

text: Karhu 2 oli Karhumäen veljesten toinen itserakentama lentokone. Kone rakennettiin alkaen kesäkuun 1926 ja huhtikuun 1927 välisenä aikana Karhumäen navetan yläkerrassa sijainneessa entisessä kanalassa. Koneen rakentamiseen osallistuivat Niilo ja Valto Karhumäen lisäksi nuorin veljeksistä, Uuno, sekä Eemil Kankaanpää. Lisäksi DI Emil Lehto laski ja piirsi potkurin, suoritti tärkeimmät aerodynaamiset laskelmat, valitsi koneen siipiprofiilin sekä arvosteli koneen lujuus- ja tasapainolaskelmat.


title: Karhu 2

text: Kone oli kaksipaikkainen, vapaastikantava puinen keskitaso, jossa oli siivissä Karhu 1:stä poiketen siivekkeet. Ohjaajan paikka oli takana, matkustaja tai oppilas istui edessä koneen painopisteen kohdalla. Siivet olivat yksisalkoiset ja ne voitiin kiinnittää runkoon neljällä pitkällä teräspultilla. Runko oli päällystetty haapavanerilla. Peräsimet ja siivekkeet olivat koivua. Verhoilu oli tehty pellavaisella tasokankaalla ja kiristys oli saatu aikaiseksi cellonisivelyllä. Kriittisimmät osat olivat metallityötä. Karhu 2 oli 1:n tapaan suunniteltu pelkästään talvikäyttöön, joten se oli vain teräsputkisilla suksilla varustettu.


title: Karhu 2

text: Karhu 2 -koneella lennettiin ensimmäiset 30-40-metriä korkeat ilmahypyt rullauskokeiden yhteydessä illalla 26. huhtikuuta 1927. Moottoriongelmien jälkeen Niilo Karhumäki lensi vappuna 1927 lähes tunnin mittaisen lennon Jyväskylän yläpuolella. Kaikkiaan Karhu 2:lla lennettiin 56 lentoa, kun se tuhoutui ensimmäisenä yleisölennätyspäivänä sattuneessa onnettomuudessa 4. joulukuuta 1927. Siinä Karhu 2 törmäsi liukkaalla jäällä kuorma-auton kattoon lentäjän väistettyä jäällä olevia ihmisiä. Henkilövahinkoja ei sattunut.


title: Luopajärvi

text: Luopajärvi on Kurikassa, entisen Jalasjärven kunnan pohjoisosassa, Etelä-Pohjanmaalla sijaitseva 750 asukkaan kylä, jonka viljelylakeutta halkoo vilkasliikenteinen valtatie 19. Luopajärvi sijaitsee noin 12 kilometriä Jalasjärveltä Seinäjoelle päin. Luopajärveltä on matkaa Seinäjoelle noin 20 km. Luopajärveä on ojitettu 1800-luvulla siten, että Luopajärvi on kokonaan kuivunut ja muuttunut pelloksi.


title: Luopajärvi

text: Kylässä toimii noin 100 oppilaan 1.–6. luokkien peruskoulu, Luopajärven koulu. Luopajärven kylän selkein maamerkki on valtatie 19:n länsipuolella oleva ja vuonna 1916 perustettu Luopajärven Saha Oy. Se työllistää noin 20 henkilöä ja jalostaa puutavaraa sekä koti- että ulkomaan markkinoille. Luopajärven Saha sai Jalasjärven Yrittäjien "Vuoden Yrittäjä" -palkinnon 1993.


title: Luopajärvi

text:
Kylän keskustassa toimii rakennus-, maatalous- ja elintarvikeliike, jonka palveluita käyttävät monet rakentajat ja viljelijät kotikunnasta sekä naapurikunnista. Liikkeen yhteydessä toimii myös asiamiesposti. Luopajärvellä on kylätalo "Pohjola".
Museovirasto on luokitellut Luopajärven sekä valtakunnallisesti arvokkaihin maisema-alueihin että valtakunnallisesti merkittäviin rakennettuihin kulttuuriympäristöihin..


title: Vientiane Times

text: Vientiane Times on Vientianessa, Laosissa julkaistava englanninkielinen sanomalehti. Se perustettiin vuonna 1994. Lehti ilmestyi aluksi kerran viikossa, mutta vuonna 2004 se muutettiin päivittäin ilmestyväksi. Lehti on tavallisesti 16-sivuinen.


title: Opel Tigra

text: Opel Tigra on Opelin vuosina 1994–2001 ja 2004–2009 valmistama Opel Corsan tekniikkaan perustuva pieni coupé-korinen automalli. Isossa-Britanniassa Tigraa myytiin Vauxhallina, Australiassa Holdenina ja Etelä-Amerikassa sekä Meksikossa Chevroletina.


title: Opel Tigra

text: Corsa B:hen perustunut ensimmäisen sukupolven Tigra esiteltiin konseptina Frankfurtin autonäyttelyssä 1993 ja valmistus alkoi seuraavan vuoden alussa Espanjan Zaragozassa. Autossa on 2+2-istuinjärjestys, mutta takaistuimen tilat ovat hyvin rajalliset auton koosta johtuen. Jousitus on sama kuin Corsassa, mutta Lotus oli säätänyt sitä urheilullisemmaksi. Painoa Tigralla oli 150 kiloa Corsaa enemmän.


title: Opel Tigra

text: Moottoriksi oli saatavana 1,4- (90 hv) tai 1,6-litrainen (106 hv) 16-venttiilinen suihkutusmoottori. Voimansiirtona oli vakiona viisivaihteinen manuaalivaihteisto, mutta 1,4-litraisen sai halutessaan myös neliportaisella automaattivaihteistolla varustettuna. Brasiliaan vietiin verotussyistä johtuen vain 1,6-litraista, jonka teho oli pudotettu 100 hevosvoimaan.


title: Opel Tigra

text: Muutaman vuoden tauon jälkeen Opel esitteli toisen sukupolven Tigran Geneven autonäyttelyssä keväällä 2004. Malli perustui Corsa C:hen. Korimalli oli vaihtunut coupésta kaksipaikkaiseen kovakattoiseen avoautoon, jonka katon voi avata ja sulkea sähköisesti 18 sekunnissa. Katto alhaalla tavaratilaa on käytössä 250 litraa ja katto ylhäällä 440 litraa. Etuistuinten takana on myös 70 litran verran tilaa. Tigra TwinTopia valmisti ranskalainen Heuliez Cerizayssa.


title: Opel Tigra

text: Euro NCAP -kolaritestissä Tigra menestyi hyvin, tuloksena neljä tähteä.


title: Opel Tigra

text: Suomessa oli jälleen tarjolla kaksi bensiinimoottoria: 1,4- (90 hv) ja 1,8-litraiset (125 hv) Ecotec-moottorit. Muilla markkinoilla oli saatavana myös vuodesta 2005 alkaen 1,3-litrainen (70 hv) dieselmoottori. 1,4-litraisen yhteyteen sai viisiportaisen "Easytronic"-robottivaihteiston. Vakiona kaikissa moottoreissa oli viisivaihteinen manuaali.


title: Opel Tigra

text: Varustetasot Suomessa olivat Enjoy ja Sport.


title: Opel Tigra

text: Enjoyssa oli vakiovarusteina muun muassa neljä turvatyynyä, ABS-jarrut, 16 tuuman kevytmetallivanteet, urheiluistuimet, sähköikkunat, lämmitettävät sähköpeilit, sumuvalot ja Radio/CD 30 -soitin. Sport-mallissa oli lisäksi muun muassa manuaali-ilmastointi. ESP tuli myöhemmin vakiovarusteeksi.


title: Rick Middleton

text: Richard David "Rick" Middleton (s. 4. joulukuuta 1953 Toronto, Ontario), lempinimeltään "Nifty", on entinen kanadalainen jääkiekkoilija, pelipaikaltaan oikea laitahyökkääjä.


title: Rick Middleton

text: Ennen ammattilaisuraansa Middleton pelasi vuosina 1971–1973 kahden kauden ajan Oshawa Generalsissa OMJHL-junioriliigassa. Toisella OMJHL-kaudellaan Middleton oli seuransa paras pistemies tehoin 67 maalia ja 70 syöttöpistettä, jotka syntyivät 62:ottelussa. Kauden jälkeen hänet palkittiin liigan arvokkaimman pelaajan palkinnolla Red Tilson Trophylla. New York Rangers varasi Middletonin NHL:ään numerolla 14 vuoden 1973 varaustilaisuuden ensimmäisellä kierroksella.


title: Rick Middleton

text: Ennen debyyttiään NHL:ssä Middleton pelasi yhden kauden Rangersin silloisen farmiseuran Providence Redsin riveissä AHL:ssä. Hän oli kaudella 1973–1974 Redsin paras pistemies, ja kauden jälkeen hänet nimettiin AHL:n ensimmäiseen tähdistökenttään sekä palkittiin liigan vuoden tulokkaana. Rangersin paidassa Middleton debytoi lokakuussa 1974 ottelussa Washington Capitalsia vastaan, jossa hän teki kaksi maalia.


title: Rick Middleton

text: Middleton pelasi Rangersin vakiokokoonpanossa kaksi kautta ennen siirtoa Boston Bruinsiin 26. toukokuuta 1976. Toiseen suuntaan pelaajakaupassa lähti Ken Hodge. Middleton pelasi Bruinsissa kaksitoista vuotta. Kaudella 1978–1979 hän oli ensimmäisen kerran joukkueen paras pistemies tehtyään 86 tehopistettä, 38 maalia ja 48 syöttöpistettä, 71 runkosarjaottelussa. Hän oli Bruinsin tehokkain pelaaja myös kolmella seuraavalla kaudella, joilla jokaisella hän teki yli 90 pistettä, parhaimmillaan 103 pistettä, 44 maalia ja 59 syöttöpistettä, kaudella 1980–1981. Bruinsin paras maalintekijä hän oli kuudella kaudella peräkkäin, 1978–1984, ja toiseksi paras pistemies kausina 1982–1985, kahdesti Barry Pedersonin ja kerran Ray Bourquen jälkeen. NHL:n vuosittaisessa tähdistöottelussa Middleton pelasi kolmesti, ja vuonna 1982 hänet valittiin liigan toiseen tähdistökenttään. Vuosina 1985–1988 Middleton jakoi Bruinsin kapteenintehtävät Bourquen kanssa. Hän oli Bruins-vuosinaan kolmesti mukana Stanley Cupin loppuotteluissa, vuosina 1977, 1978 ja 1988, mutta joka vuosi tuloksena oli finaalitappio, kahdella ensimmäisellä kerralla Montreal Canadiensia ja kolmannella kerralla Edmonton Oilersia vastaan.


title: Rick Middleton

text: Middletonin NHL-ura päättyi vuonna 1988, jolloin Boston Bruins osti hänen sopimuksensa ulos, vaikka sitä olisi ollut jäljellä vielä vuosi. Vuonna 1989 hän pelasi vielä kaksi kuukautta Sveitsin toiseksi korkeimmalla sarjatasolla ennen kuin lopetti peliuransa lopullisesti. Rick Middleton pelasi NHL-urallaan 1005 runkosarjaottelua tehoin 448 maalia ja 540 syöttöpistettä. Eniten pisteitä hän teki kaudella 1983–1984, jolla hän keräsi 105 tehopistettä (47 maalia ja 58 syöttöpistettä) pelattuaan täydet 80 ottelua. Pudotuspeleissä hän esiintyi 114 ottelussa ja teki sata pistettä, 45 maalia ja 55 syöttöä.


title: Rick Middleton

text: Plus-miinustilastossa Middleton saavutti 14-vuotisella liigaurallaan positiivisen lukeman kaksitoista kertaa, parhaimmillaan +40 kaudella 1977–1978. Huomionarvoista Middletonin uralla on myös hänen suhteellisen pienet jäähymääränsä: hänelle kertyi jäähyminuutteja yhden kauden aikana enimmilläänkin vain 24, ja kuudesti hänen jäähyminuuttinsa jäivät alle kymmenen. Hänet palkittiinkin vuonna 1982 NHL:n herrasmiespelaajan palkinnolla Lady Byng Trophylla.


title: Rick Middleton

text: Middleton edusti maataan kahdesti Kanada-cupissa, vuosina 1981 ja 1984. Vuonna 1981 Kanada sijoittui turnauksessa toiseksi ja vuonna 1984 ensimmäiseksi.


title: Rick Middleton

text: Jääkiekkouransa jälkeen Middleton on toiminut vuodesta 1993 lähtien omaa nimeään kantavan Rick Middleton Enterprises -yrityksen johdossa. Lisäksi hän on toiminut jääkiekkokommentaattorina ja kelkkajääkiekon valmentajana. Hän toimi kultaa voittaneen Yhdysvaltain kelkkajääkiekkomaajoukkueen päävalmentajana talviparalympialaisissa 2002.


title: Alvar Aalto -mitali

text: Alvar Aalto -mitali on suomalaisen arkkitehtuurin kunnianosoitus, joka myönnetään nykyisin kolmen vuoden välein arkkitehdille, joka on ”merkittävällä tavalla ansioitunut luovan arkkitehtuurin alalla”. Palkinnon myöntävät opetusministeriö, Suomen arkkitehtiliitto, Suomen arkkitehtuurimuseo (entinen Suomen rakennustaiteen museo) ja Rakennustaiteen seura. Näiden tahojen edustajien lisäksi raatiin kuuluu kaksi vaihtuvaa ulkomaista jäsentä.


title: Fuenlabrada

text: Fuenlabrada on kaupunki Madridin itsehallintoalueella Espanjassa. Se sijaitsee metropolialueella 20 kilometriä itsehallintoalueen ja maan pääkaupungista Madridista etelään. Kaupungin väkiluku vuonna 2016 oli 194 171, josta yli 65 prosenttia nuorta väestöä. Väkiluku on kasvanut huomattavasti 1970-luvulta, jolloin Fuenlabrada oli vain 2 000 asukkaan pikkukylä.


title: Fuenlabrada

text: Fuenlabradan talous on perinteisesti nojannut maatalouteen, mutta on väkiluvun kasvamisen myötä muuttunut entistä teollisemmaksi. Nykyään kaupungissa toimii yli 4 000 yritystä, ja siitä on muodostunut yksi itsehallintoalueen taloudellisista hermokeskuksista. Kaupungissa toimii yli 70 oppilaitosta, joista merkittävimpänä Kuningas Juan Carlosin yliopisto. Kaupungissa on myös uusi, vuonna 2004 avattu sairaala.


title: Fuenlabrada

text:
Fuenlabradasta on kotoisin koripalloseura Baloncesto Fuenlabrada, joka pelaa Espanjan ACB-liigassa. Seuran kotikenttä on 5 100 -paikkainen Polideportivo Fernando Martín.
Jalkapalloilija Fernando Torres on kotoisin Fuenlabradasta.


title: Fuenlabrada

text: Fuenlabradan yhdistää Madridiin ja muihin metropolialueen kaupunkeihin useat moottoritiet, Cercanías-lähiliikennejunat sekä Madridin metron MetroSur-linja.


title: Heuliez

text: Heuliez oli vuosina 1920–2013 toiminut ranskalainen yritys, joka valmisti ja suunnitteli automalleja monille autovalmistajille. Se oli erikoistunut tekemään pieniä eriä farmari- ja avomalleja.


title: Heuliez

text: Heuliezin valmistamat automallit:


title: Moniperintä

text: Moniperintä () on olio-ohjelmointikielen ominaisuus laajentaa toimintoja useasta luokasta perinnällä.


title: Moniperintä

text: Kaikki perintää tukevat ohjelmointikielet eivät tue moniperintää tai asettavat rajoituksia sen käytölle.


title: Moniperintä

text: Moniperinnän tarpeellisuudesta on kiistelty useita vuosia. Eräissä tapauksissa sen riskit katsotaan liian suuriksi verrattuna sen hyötyihin.


title: Moniperintä

text: Ohjelmointitason ongelmat voidaan ratkaista ilmankin moniperintää, mutta sen käyttö voi myös helpottaa toteutuksen tekemistä riippuen ratkaistavan ongelman laadusta.


title: Moniperintä

text: Niin sanotussa "timanttimuodon" moniperinnässä voi tulla vastaan tilanne, jossa periytynyt luokka saa kaksi toteutusta samasta kantaluokassa olevasta toteutuksesta. Yksiselitteinen viittaus perittyyn muuttujaan tai metodiin vaikeutuu vastaavassa tilanteessa.


title: Moniperintä

text: C++ ratkaisee ongelman tukemalla "virtuaalista moniperintää", jonka avulla periytyy vain yksi toteutus yhteisen kantaluokan jäsenistä.


title: Moniperintä

text: Moniperintää tukevat kielet kuten C++, Eiffel, OCaml ja Scala.


title: Moniperintä

text: Rajattua moniperintää ("interface" eli rajapintaperintää) tukevat kielet kuten Ada, C# ja Java.


title: Bangkok Post

text: Bangkok Post on yksi kolmesta Bangkokissa, Thaimaassa julkaistavista päivittäin ilmestyvistä englanninkielisistä sanomalehdistä. Kaksi muuta ovat "The Nation" ja "ThaiDay". Lehti perustettiin vuonna 1946.


title: Hawkwind

text: Hawkwind on vuonna 1969 perustettu englantilainen rockyhtye. Hawkwindin musiikkia on kutsuttu ”space rockiksi” eli avaruusrockiksi. Yhtyeen soundissa sähkökitaraan, rumpuihin ja bassoon on yhdistetty erilaisia efektejä, kosketinsoittimia, syntetisaattoreita ja saksofonia. Yhtye nautti suurinta suosiotaan 1970-luvun alkupuoliskolla, mutta sillä on edelleen suuri kuulijakunta ja sitä pidetään elektronisen rockin pioneerina.


title: Hawkwind

text: Yhtyeen johtohahmona ja ohjaajana on alusta asti toiminut kitaristi-laulaja Dave Brock. Hawkwindin riveissä on nähty hyvin suuri määrä muusikoita, joista tunnetumpia ovat olleet basisti Lemmy Kilmister (myös Motörhead), saksofonisti Nik Turner, rumpali Ginger Baker (myös Cream), kosketinvirtuoosit Simon House (myös David Bowien taustayhtye), Tim Blake (myös Gong) ja Steve Swindells sekä maineikas runoilija-laulaja Robert Calvert. Myös tunnettu tieteiskirjailija Michael Moorcock on ollut silloin tällöin mukana sanoittajana sekä lausujana yhtyeen konserteissa. Lisäksi huomiota herätti 1970-luvun alkupuoliskolla mukana ollut tanssijatar Stacia.


title: Hawkwind

text: Monet nykyiset space rock -yhtyeet, kuten Ozric Tentacles ja Monster Magnet, nimeävät Hawkwindin esikuvakseen. Myös punk rock -yhtye Sex Pistolsin laulaja Johnny Rotten on nimennyt yhtyeen yhdeksi suosikeistaan. Hawkwindin yhteiskunnalliset asenteet tulevat 1960-luvun hippikulttuurista, ja sitä onkin kutsuttu ”kansan yhtyeeksi”. Hawkwind on aina vältellyt kaupallistumista ja valtavirtaa, ja näiden seikkojen vuoksi sitä on pidetty myös punk rockin esikuvana.


title: Hawkwind

text: Yhtye perustettiin vuonna 1969, kun Famous Cure -nimisessä psykedeelisessä blues-yhtyeessä soittaneet kitaristit Dave Brock ja Mick Slattery tapasivat basisti John Harrisonin, joka heidän tavoin oli kiinnostunut elektronisen musiikin mahdollisuuksista. Mukaan saatiin 17-vuotias rumpali Terry Ollis lehti-ilmoituksen kautta ja Nik Turner (saksofoni, huilu) ja Dik Mik (elektroniset soittimet), Brockin vanhat ystävät Lontoon Notting Hillin hippialueilta, tulivat ensin roudareiksi, mutta nousivat pian yhtyeen kokoonpanoon. Yhtyeen nimeksi tuli ensin Group X, sittemmin Hawkwind Zoo ja lopulta Hawkwind. Nimen lähteeksi on mainittu joko egyptiläinen mytologia tai Nik Turnerin vatsavaivat ja "haukkamainen" yskintä.


title: Hawkwind

text: Yhtyeen manageriksi tuli Douglas Smith, promoottori joka oli nähnyt yhtyeen Notting Hillin keikalla ja oli vaikuttunut näkemästään. Myös radio-dj John Peel suositteli Smithille yhtyeen managerointia. Levytyssopimus saatiin Liberty Recordsilta (sittemmin United Artists Records). Ensilevy "Hawkwind" nauhoitettiin lyhyessä parin päivän sessiossa livenä ex-Pretty Things-kitaristi Dick Taylorin toimiessa tuottajana. Albumi sai huomiota Ison-Britannian underground-piireissä. Ensimmäinen miehistönvaihdos oli tapahtunut ennen levytystä, kun Mick Slatteryn tilalle tuli nuori kitaristi Huw Lloyd Langton. Levyn julkaisun jälkeen basisti John Harrison erosi/erotettiin yhtyeestä koska hän oli "liian streitti" yhtyeen huume-myönteiseen elämäntyyliin ja hänen tilalleen tuli Thomas Crimble (ex-Skin Alley).


title: Hawkwind

text: Hawkwind esiintyi vuoden 1970 Isle of Wightin festivaaleilla niin sanotulla protestialueella, jossa vastustettiin tapahtuman korkeita lipunhintoja. Jimi Hendrix oli katsomassa yhtyeen esiintymistä, mutta sanoi olevansa liian väsynyt noustakseen jammailemaan yhtyeen kanssa. Langton erosi yhtyeestä näihin aikoihin terveydellisiin syihin vedoten. Hänen tilalleen ei otettu uutta kitaristia Brockin hoitaessa kitaravastuun yksin. Yhtye rakensi tunnettavuutta keikkailemalla ahkerasti ja se teki myös radio-sessioita BBC:lle. Seuraava miehistönvaihdos tapahtui keväällä 1971, kun basisti Crimble erosi yhtyeestä. Hänen tilalleen tuli Dave Anderson (ex-Amon Düül II).


title: Hawkwind

text: Kesäkuussa 1971 Hawkwind esiintyi Glastonburyn ilmaisfestivaaleilla 12 000 ihmiselle. Festivaaleilla esiintyi myös underground rock -yhtye Pink Fairies, jonka jäsenet olivat läheisiä ystäviä Hawkwindin kanssa. Yhtyeiden yhteisiä kokoontumisia kutsuttiinkin nimellä Pinkwind. Hawkwindista tulikin vuosien aikana vakioesiintyjä Britannian vaihtoehto- ja ilmaisfestivaaleilla.


title: Hawkwind

text: Vuoden 1971 syksyllä julkaistiin yhtyeen toinen albumi "In Search Of Space", joka menestyi ensilevyä paremmin nousemalla top-20:een Isossa-Britanniassa. Albumilla yhtyeen musiikki oli jykevöitynyt raskaampaan suuntaan kuten myöhemmin klassikoksi noussut "Master of the Universe" -kappale osoittaa. Yhtyeeseen oli nauhoitusten aikana tullut mukaan syntetisaattoria soittava Del Dettmar, joka oli otettu alun perin Dik Mikin tilalle tämän poistuttua väliaikaisesti yhtyeestä. Dettmar oli myös toiminut yhtyeen keikkamiksaajana ja roudarina. Vaikeaksi persoonaksi osoittautunut basisti Dave Anderson erotettiin levyn julkaisun aikoihin ja hänen tilalleen tuli Dik Mikin ystävä Ian ”Lemmy” Kilmister, joka oli soittanut muun muassa yhtyeissä The Rockin' Vicars ja Opal Butterfly.


title: Hawkwind

text: Näihin aikoihin mukaan tuli myös Robert Calvert, sci-fi-kirjoittaja ja laulaja, joka oli tehnyt konserttiarvosteluja Hawkwindista ja innostunut näkemästään. Hän teki "In Search Of Space"-albumin mukana tulleen The Hawkwind Log-kirjasen, ja alkoi myös esiintymään yhtyeen keikoilla, ollen mukana jo edellä mainituilla Glastonburyn festivaaleilla. Myös tieteiskirjailija ja yhtyeen musiikista ja ideologiasta innostunut Michael Moorcock esiintyi silloin tällöin yhtyeen mukana lausumalla runojaan. Vuoden 1972 alussa rumpali Terry Ollisin huumeongelma alkoi vaikuttaa häiritsevästi yhtyeen toimintaan ja hänen tilalleen tuli Simon King, joka oli Kilmisterin vanha soittokumppani Opal Butterfly-yhtyeessä. Yhtyeen mukaan Ollis oli "tippunut rumputuolilta" konserteissa koska oli ollut sekaisin huumausaineista. Lavakokoonpanoon otettiin vielä Stacia-niminen naistanssija, joka herätti konserteissa huomiota alastomuudellaan.


title: Hawkwind

text: Vuosi 1972 osoittautui yhtyeen lopulliseksi läpimurtovuodeksi. Kesällä julkaistu single "Silver Machine" nousi Ison-Britannian listalla top-3:een. Alun perin Roundhousessa alkuvuodesta livenä nauhoitettuun Calvertin ja Brockin säveltämään tarttuvan perusrock-riffin omaavaan kappaleeseen lisättiin studiossa uusi intro ja basisti Kilmisterin vokaalit. Kaupallisuutta vastustanut yhtye kieltäytyi esiintymässä tv-studiossa suositussa Top Of The Pops-ohjelmassa, joten BBC:n täytyi tulla kuvaamaan kappale yhtyeen konserttiin. Saman vuoden lopulla julkaistu albumi "Doremi Fasol Latido" menestyi myös hyvin ja se sisälsi mm. Nik Turnerin säveltämän suosikiksi nousseen "Brainstorm"-kappaleen sekä Kilmisterin "The Watcher"-kappaleen, jota hän esitti vielä Motörheadissa vuosia myöhemmin.


title: Hawkwind

text: Albumin julkaisun jälkeen yhtye aloitti suuren ja visuaalisesti näyttävän "Space Ritual"-kiertueen, joka oli suurelti osin Robert Calvertin suunnittelema ja joka kuvasi matkustamista ja elämistä avaruudessa ja ajassa. "Space Ritual" julkaistiin vuonna 1973 tuplalivealbumina ja se nousi top-10:neen Brittein albumilistalla ja siitä on myös tullut yksi space rock-genren merkittävimpiä julkaisuja. Albumi sisältää mm. klassikoksi nousseen Calvertin ja Brockin sävellyksen "Orgone Accumulator" ja Moorcockin kirjoittaman ja Calvertin lausuman "Sonic Attack"-runon. "Space Ritual"-kiertue huipentui suureen konserttiin Wembley-areenalla toukokuussa 1973.


title: Hawkwind

text: Samana kesänä julkaistu single "Urban Guerilla" jouduttiin vetämään pian markkinoilta sen terrorismiin yllyttämän lyriikan vuoksi ja koska IRA uhkasi pommituksilla samaanaikaan Lontoossa. Kappaleen kirjoittanut ja laulanut Robert Calvert erosi pian tämän jälkeen yhtyeestä. Maanis-depressiivisyydestä kärsinyt Calvert ei kestänyt pitkiä kiertueita ja yhtyeen huumeidentäytteistä elämäntapaa (yhtye tunnettiin etenkin "hapon" eli LSD:n käytöstä) ja lisäksi hän alkoi levyttämään ensimmäistä soolo-albumiaan. Myös alkuperäisjäsen Dik Mik lähti piakkoin hänen jälkeen. Vuoden 1973 lopulla yhtye lähti ensimmäiselle Pohjois-Amerikan kiertueelle pääesiintyjänä huolimatta siitä että heillä ei ollut minkäänlaista hittiä uudella mantereella. Yhtye teki vuosina 1973–1975 useamman Pohjois-Amerikan kiertueen ja myös yhtyeen albumit nousivat Billboardin listoille, tosin ei kärkipäähän saakka.


title: Hawkwind

text: Uudeksi jäseneksi vuoden 1974 alussa otettiin koskettimia sekä viulua soittamaan Simon House, jolla oli muista Hawkwind-musiikoista poiketen klassisen musiikin koulutus. Housen mukaantulo toi yhtyeen musiikkiin enemmän melodisuutta ja ilmavuutta, kuten seuraavalta albumilta "Hall of the Mountain Grill" (1974) voi huomata. Housen soittotaito tulee hyvin esille instrumentaaleissa "Wind of Change" ja "Hall of the Mountain Grill". Albumi sisältää myös suositun, yhteiskuntakriittisen "The Psychedelic Warlords (Disappear In Smoke)"-kappaleen sekä Kilmisterin ja underground-vaikuttaja Mick Farrenin säveltämän "Lost Johnny"-kappaleen jota Motörhead on myös soittanut myöhemmin. Yhtye halusi myös loitontua avaruus-teemasta, josta kertoo kansikuva, joka esittää maahan törmännyttä avaruusalusta sekä albumin nimi, jonka inspiraationa on toiminut Lontoossa sijaitseva yhtyeen jäsenten suosima Mountain Grill-kahvila.


title: Hawkwind

text: Kosketinsoittaja Del Dettmar oli jättänyt yhtyeen vuoden 1974 kesällä muutettuaan Kanadaan. Dettmar oli ihastunut Pohjois-Amerikan luontoon yhtyeen kiertueilla ja lisäksi hän oli kyllästynyt joidenkin yhtyeen jäsenten holtittomaan elämäntapaan. Hänen tilalleen ei otettu uutta kosketinsoittajaa, mutta yhtyettä kuitenkin laajennettiin vuoden 1974 syksyllä myös toisella rumpalilla, sillä alun perin Simon Kingiä tuurannut Alan Powell halusi jäädä yhtyeeseen toiseksi perkussionistiksi. Samoihin aikoihin syyskuun 1974 Pohjois-Amerikan kiertueella yhtye koki takaiskun kun he saivat 8 000 Yhdysvaltain dollarin verolaskun edelliseltä kiertueelta maksamatta jääneistä veroista.


title: Hawkwind

text: Toukokuussa 1975 julkaistiin yhtyeen kuudes albumi "Warrior on the Edge of Time". Albumi jatkoi edellisen albumin monipuolisempaa musiikillista suuntausta ja sen konsepti perustui Michael Moorcockin "Eternal Champion"-saagaan. Se sisälsi klassikoiksi nousseita kappaleita kuten "Assault And Battery (Part I)", "The Golden Void (Part II) sekä Housen instrumentaalin "Spiral Galaxy 28948". Myös Moorcock itse on mukana albumilla lausumalla kaksi kolmesta runostaan. Albumi sai negatiivista kritiikkiä Britannian musiikkilehdistössä, mutta menestyi listoilla hyvin nousemalla top-10:n pintaan Britanniassa.


title: Hawkwind

text: Vuoden 1975 toukokuussa Hawkwindin ollessa Yhdysvaltain kiertueella Lemmy Kilmister joutui pidätetyksi Kanadan rajalla. Tullimiehet olivat löytäneet häneltä valkoista jauhetta, jota he luulivat kokaiiniksi, vaikka se olikin vielä tuolloin laillista amfetamiinia. Tästä huolimatta Kilmister erotettiin yhtyeestä hänen päästyään putkasta ja hänen tilalleen otettiin ex-Pink Fairies-kitaristi Paul Rudolph. Kilmisterin erottamisen takana olivat Nik Turner, jonka mielestä Kilmisterin huoleton elämäntyyli ei sopinut yhtyeen ilmapiiriin ja Kilmisterin mukaan rumpalit Powell ja King, jotka olivat saaneet määräysvaltaa yhtyeen sisäpiirissä. Kilmister perusti vielä samana vuonna Motörhead-yhtyeen, jonka hän nimesi viimeiseksi jääneen Hawkwind-sävellyksensä mukaan.


title: Hawkwind

text: Syksyllä 1975 Robert Calvert nousi Readingin festivaaleilla lavalle yhtyeen keikalla ja muutamaa kuukautta myöhemmin hän liittyi jälleen vakituiseksi jäseneksi yhtyeeseen ottaen sanoitus- ja lauluvastuun. Myös yhtyeen manageri (Doug Smithin tilalle tuli Tony Howard, tosin Smith palasi manageriksi pari vuotta myöhemmin) ja levy-yhtiö vaihtuivat. Vuonna 1976 uudella Charisma-levymerkillä julkaistu "Astounding Sounds Amazing Music" -albumi jakoi fanit, kriitikot ja myös yhtyeen itsensä kahtia erilaisten, uusien vaikutteiden vuoksi.


title: Hawkwind

text: Nik Turner, Paul Rudolph ja Alan Powell olivat alkaneet työstämään yhtyeen musiikkia enemmän funk-vaikutteiseen suuntaan kun taas Calvert ja Dave Brock halusivat pysyä perinteisimmillä linjoilla. Etenkin Turner olisi halunnut alkuperäisjäsenenä enemmän valtaa yhtyeessä. Hawkwind teki kuitenkin loppuvuodesta 1976 kiertueen, jossa lavasteena oli suuri, "Atomhenge"-niminen lavaste, joka oli futuristinen versio Stonehengestä. Loppujen lopuksi vuoden 1976 loppuun mennessä sekä Turner ja Powell olivat erotettu yhtyeestä ja Rudolph erotettiin vuoden 1977 alussa. Brock on kertonut, että kyseiset henkilöt yrittivät jopa erottaa hänet yhtyeestä, vaikka yhtyeen perustajajäsen ja johtohahmo olikin.


title: Hawkwind

text: Kolmikon tilalle otettiin vain yksi mies, basisti Adrian Shaw ja seuraava albumi "Quark Strangeness And Charm" olikin edeltäjäänsä maanläheisempi ja se otettiin paremmin vastaan. Albumi sisälsi tulevia klassikoita kuten kloonauksesta kertova kappale "Spirit Of The Age", atomisotaa käsittelevä "Damnation Alley" ja Lähi-idän öljykriisiä kuvaava "Hassan I Sahba". Albumia seuranneella kiertueella koettiin kuitenkin vaikeuksia, kun Robert Calvertin ailahteleva mielentila alkoi näkyä. Se johti muun muassa lokakuussa Pariisissa välikohtaukseen, jossa kommandoasuun pukeutunut Calvert ajatti yhtyettä kuljettavaa limusiinia pistooli kädessään. Lisäksi Calvert oli aiheuttanut vaaratilanteen yhtyeen konsertissa esiintymisasusteeseensa kuuluneen miekan kanssa. Loppukiertue jouduttiin peruuttamaan, ja managerit veivät Calvertin psykiatriseen hoitoon. Calvertin palattua kokoonpano kävi studiossa alkuvuodesta 1978 nauhoittamassa uutta materiaalia ja myös vuoden 1977 konsertteja oli nauhoitettu. Näitä nauhoituksia julkaistiin muun muassa vuoden 1979 "PXR 5" -albumilla. Maaliskuun 1978 vaihtelevasti sujuneen Yhdysvaltain-kiertueen jälkeen manageri Tony Howard lopetti yhteistyön yhtyeen kanssa ja myös kokoonpano hajosi. Simon House oli eronnut jo kesken kiertuetta ja loput keikat soitti Paul Hayles.


title: Hawkwind

text: Jäljelle jääneet, henkiseen tasapainoon päässyt Calvert ja Brock jatkoivat yhtyettä Hawklords-nimellä tekijänoikeus-vaikeuksien ja lakiteknisten syiden vuoksi. Manageriksi palasi Doug Smith. Mukaan yhtyeeseen tulivat Devonilaisesta Ark-yhtyeestä basisti Harvey Bainbridge ja rumpali Martin Griffin, jotka olivat olleet mukana Calvertin ja Brockin yhden keikan Sonic Assassins -kokoonpanossa jouluna 1977 (kuten oli myös aiemmin mainittu Paul Hayles). Kosketinsoittajaksi tuli Pilot-yhtyeestä Steve Swindells. Tuloksena syntyi "25 Years On", vahvasti new wave-vaikutteinen albumi, jonka konsepti perustui futuristiseen, järjestelmälliseen tehdas-yhteiskuntaan. Samaan konseptiin perustuvan kiertueen jälkeen tammikuussa 1979 rumpali Martin Griffin ja Robert Calvert jättivät yhtyeen. Calvert olisi halunnut vanhan rumpalin Simon Kingin takaisin yhtyeeseen ja tämä johti Griffinin poistumiseen, mutta avioerosta ja henkisistä vaikeuksista kärsinyt Calvert jätti kuitenkin itsekin yhtyeen, tällä kertaa pysyvästi.


title: Hawkwind

text: Keväällä 1979 julkaistiin jo vuotta aiemmin koottu "PXR 5" -albumi, viimeinen Charisma-merkille, joka sisälsi kokoonpanon Calvert/Brock/House/King/Shaw live- ja studioraitoja vuosilta 1977–1978. Hawklords vieraili vielä studiossa keväällä 1979 kokoonpanolla Dave Brock, Harvey Bainbridge ja Steve Swindells sekä rumpaleina toimivat Simon King ja Mick Smith. Näitä nauhoituksia (esim. "Valium Ten") on julkaistu useilla kokoelma-albumeilla.


title: Hawkwind

text: Dave Brock ja Harvey Bainbridge ottivat jälleen Hawkwind-nimen käyttöön ja kokoonpanoon tulivat mukaan entisinä jäseninä kitaristi Huw Lloyd Langton ja rumpali Simon King. Swindellsin tilalle koskettimiin tuli Tim Blake, Crystal Machinessa soittanut muusikko. Syksyn 1979 kiertueella nauhoitettu livenauha poiki sopimuksen Bronze-yhtiön kanssa ja vuonna 1980 julkaistu "Live Seventy-Nine" menestyi hyvin listoilla NWOBHM-buumin siivittämänä ja myös singlenä julkaistu "Shot Down in the Night" nousi listoille. Musiikki oli nyt aiempaa raskaampaa ja vetosi hyvin kansaan heavyn ollessa jälleen muotia. Yhtyeen levyttäessä seuraavaa studioalbumia kesällä 1980 koettiin jälleen miehistönvaihdos kun Simon King lähti yhtyeestä. Hänellä oli henkilökohtaisia ongelmia jotka vaikuttivat hänen soittamiseensa ja Dave Brock joutui vapauttamaan hänet rumpalin paikalta.


title: Hawkwind

text: Kingin tilalle tuli Cream-yhtyeestä tuttu rumpali Ginger Baker. Kitaristi Langtonin vaimo työskenteli Bakerin manageritoimistossa ja yhteys häneen saatiin tätä kautta. Hän tuli aluksi vain sessiorumpaliksi, mutta halusi lopulta jäädä yhtyeeseen. Seuraava albumi, "Levitation" (1980), menestyi myös hyvin, sisältäen suosikeiksi nousseita kappaleita kuten "Motorway City", "Who's Gonna Win The War" ja "Levitation". Albumia seuranneen kiertueen aikana miehistönvaihdokset jatkuivat Tim Blaken erotessa yhtyeestä ja hänen tilalleen tuli Keith Hale. Kiertueen loputtua Baker ja Hale riitautuivat muun yhtyeen ja etenkin Harvey Bainbridgen kanssa ja heidät erotettiin yhtyeestä. Baker halusi, että Bainbridge erotettaisiin ja hänen tilalleen otettaisiin myös Cream-yhtyeessä soittanut Jack Bruce, mutta Brock ei tälle ajatukselle lämmennyt.


title: Hawkwind

text: Uutta kosketinsoittajaa ei otettu (Brock ja Bainbridge hoitivat kosketinsoitinosuudet) ja rumpuihin palasi Hawklords-vaiheessa mukana ollut Martin Griffin. Sopimus Bronze-yhtiön kanssa päättyi edelliseen albumiin ja uuden, kolmen albumin sopimuksen yhtyeelle tarjosi Rockfield-studioiden omistaja Kingsley Ward, joka omisti RCA:n alaisuudessa toimivan Active Records-levymerkin. Yhtye julkaisi albumit "Sonic Attack" (1981), "Church Of Hawkwind" (1982) ja "Choose Your Masques" (1982), joista varsinkin kaksi viimeksi mainittua veivät yhtyeen musiikkia entistä enemmän elektronisempaan suuntaan. Kyseiset albumit menestyivät kohtalaisesti nousten Britannian albumilistan top-20:n tienoille ja yhtye esiintyi mm. Glastonburyn festivaaleilla sekä Castle Doningtonin Monsters of Rock -tapahtumassa vuonna 1982. Yhtyeen taustavaikuttajana jo alkuajoista lähtien toiminut Michael Moorcock teki sanoituksia "Sonic Attack"- ja "Choose Your Masques"-albumeille ja vieraili joissain yhtyeen konserteissa ja myös "Choose Your Masques"illa vieraillut entinen jäsen Nik Turner liittyi yhtyeen kokoonpanoon vakituiseksi jäseneksi albumin kiertueella. Rumpali Martin Griffin erosi yhtyeestä vuoden 1982 kiertueen jälkeen.


title: Hawkwind

text: Vuosina 1983–1985 yhtyeessä ei vältytty miehistönvaihdoksilta. Hawkwind oli kokeillut Griffinin lähdettyä monia rumpaleita (mm. Andy Anderson, Clive Deamer, Rik Martinez, John Clark, Rob Heaton sekä paluuta yrittänyt Simon King) kunnes päätyi Danny Thompsoniin. Kotidemoillaan rumpukonetta käyttänyt Dave Brock kyllästyi useimpien rumpalien kyvyttömyyteen pitää rumpukomppia oikeassa tahdissa ja tämän vuoksi yhtye testasi useita rumpaleita. Bainbridgen siirryttyä pysyvästi kosketinsoittimiin basistiksi tuli nuori Alan Davey, joka oli kova Hawkwind-fani ja jonka esikuvana oli ollut yhtyeessä bassoa aiemmin soittanut Lemmy Kilmister. Ennen Daveyta basistina oli käynyt tuuramassa ex-jäsen Dave Anderson. Myös Nik Turnerin Inner City Unit-yhtyeessä soittanut "Dead" Fred Reeves soitti kosketinsoittimia jonkin aikaa vuosina 1983–1984. Levy-yhtiö RCA:n lopetettua yhteistyön yhtyeen kanssa vuonna 1983 Hawkwind teki sopimuksen riippumattoman Flicknife Recordsin kanssa, joka oli julkaissut arkisto- ja live-materiaaleihin pohjautuvia Hawkwind-kokoelmia ("Zones" (1983), "This Is Hawkwind Do Not Panic" (1984)).


title: Hawkwind

text: Vuonna 1984 julkaistiin "The Earth Ritual Preview"-ep, jonka piti olla esimakua suurelle Earth Ritual-kiertueelle ja projektille, jonka toteutuksessa mukana olisivat olleet ex-vokalisti Robert Calvert ja yhtyeen lähipiiriin kuulunut taiteilija Barney Bubbles. Ep:ltä löytyvällä "Night of the Hawks"-kappaleella vierailee yhtyeen entinen basisti Lemmy Kilmister. Kiertue ja projekti kuitenkin peruttiin ja yhtye alkoi suunnitella uutta projektia Michael Moorcockin kanssa. Nik Turnerin jätettyä yhtyeen vuoden 1985 alussa erimielisyyksien takia kokoonpano Brock, Bainbridge, Langton, Davey ja Thompson vakiintui ja pysyi kasassa vuoteen 1988 asti.


title: Hawkwind

text: Marraskuussa 1985 julkaistu uusi studioalbumi "Chronicle Of The Black Sword" oli yksi yhtyeen kunnianhimoisimpia projekteja. Se perustui Michael Moorcockin Elric-saagaan ja sen pohjalta tehtiin kiertue näyttävine lavasteineen ja hahmoineen. Albumin musiikki lähenteli aiempaa enemmän valtavirran rockia ja se ja myös kiertue saivat hyvän vastaanoton Britannian musiikkilehdistössä. Suurta hittiä ei albumista kuitenkaan tullut (Britannian listasijoitus 60.), vaikka se sisälsi kaupallista potentiaalia omaavaa materiaalia (esim. kappale "Needle Gun"). Tähän vaikutti riippumaton Flicknife Records, jolla ei ollut suuren levy-yhtiön koneistoa taustalla ja esim. Pohjois-Amerikassa albumi julkaistiin virallisesti vasta 1990-luvulla.


title: Hawkwind

text: Kiertueen jälkeen julkaistiin tupla-livealbumi "Live Chronicles" sekä video "The Chronicle Of The Black Sword", jotka oli taltioitu vuoden 1985 joulukuun Hammersmith Odeonin konserteissa. Levy-yhtiö oli jälleen vaihtunut, tällä kertaa manageri Doug Smithin perustamaan GWR Recordsiin. Vuoden 1987 alkupuoliskolla Flicknife julkaisi arkistomateriaalia sisältävän "Out & Intake"-albumin, joka sisälsi studio- ja live-materiaalia vuosilta 1982 ja 1986.


title: Hawkwind

text: Seuraava varsinainen studioalbumi julkaistiin vuonna 1988 ja oli nimeltään "The Xenon Codex". Heikosta tuotannosta kritisoitu albumi ei menestynyt hyvin ja rumpali Danny Thompson erosi yhtyeestä pian julkaisun jälkeen. Hawkwindia oli kohdannut myös suru-uutinen, kun yhtyeen ex-vokalisti ja pitkäaikainen sanoittaja Robert Calvert kuoli sydänkohtaukseen elokuussa 1988. Hawkwind soitti Calvertin muistokonsertissa maaliskuussa 1989 ja tämä jäi Huw Lloyd Langtonin viimeiseksi konsertiksi hänen erottua yhtyeestä.


title: Hawkwind

text: Uudeksi rumpaliksi oli tullut ilmais-festivaaliyhtyeissä soittanut Richard Chadwick. Chadwick tunsi yhtyeen jäsenet entuudestaan ja Brock pyysi häntä liittymään yhtyeeseen. Yhtyeeseen liittyi myös naislaulaja, Bridget Wishart, joka oli Chadwickin tuttuja. Kokoonpanoon palasi, tosin vierailijan statuksella, myös yhtyeessä 1970-luvulla vaikuttanut kosketinsoittaja Simon House. Tämä kokoonpano julkaisi albumit "Space Bandits" (1990) ja osittain livenä nauhoitetun "Palace Springs" (1991). Albumit veivät yhtyeen musiikkia entistä enemmän elektronisen (ambient) musiikin suuntaan. Näihin aikoihin yhtye sai uutta nostetta uralleen uusien alternative-yhtyeiden mainitessa bändin esikuvikseen ja Hawkwind teki vuonna 1989 ensimmäisen Yhdysvaltain kiertueensa sitten vuoden 1978. Bainbridge (perhesyyt) ja Wishart (erimielisyydet yhtyeen jäsenten kanssa) poistuivat yhtyeestä vuonna 1991.


title: Hawkwind

text: Hawkwind jatkoi kolmimiehisenä (Brock, Chadwick, Davey) käyttäen runsaasti ohjelmoituja syntetisaattoreita ja sekvenssereitä live-keikoillaan pystyäkseen muodostamaan elektronisen taustan musiikkiin. Trio julkaisi albumit "Electric Tepee" (1992) ja "It Is the Business of the Future to Be Dangerous" (1993). Varsinkin jälkimmäisellä albumilla oli runsaasti vaikutteita ambient- ja techno-musiikista. Kyseiset albumit julkaistiin Essential-levymerkillä ja vuonna 1993 yhtye perusti yhdessä manageri Doug Smithin kanssa Emergency Broadcast System Recordsin, joka julkaisi Hawkwindin ja siihen liittyvien artistien levyjä aina vuoteen 1997 asti. Vuonna 1993 nähtiin myös mielenkiintoinen kollaboraatio kun Hawkwind levytti "The Rolling Stones"-yhtyeen "Gimme Shelter"-kappaleen yhdessä ex-malli ja laulajatar Samantha Foxin kanssa kodittomien hyväksi julkaistulle EP:lle.


title: Hawkwind

text: Vuonna 1994 julkaistiin pääosin edellisvuoden marraskuussa nauhoitettu livealbumi "The Business Trip" ja seuraavana vuonna runsaasti techno-vaikutteinen "White Zone", tosin nimen Psychedelic Warriors alla. Yleisesti tuolloin nousussa ollutta techno-musiikkia pidettiin kasvottomana ja persoonattomana ja myös monet Hawkwindin fanit vieroiksuivat yhtyeen innostusta tähän musiikkityyliin.


title: Hawkwind

text: Näihin aikoihin yhtyettä laajennettiin ja mukaan tuli laulaja Ron Tree, joka oli laulanut eri vaihtoehto- ja ilmaisfestivaali-yhtyeissä ja näin yhtye sai hänestä laulajan ja etumiehen konsertteihin viihdyttämään yleisöä. Myös Tubilah Dog-yhtyeen kitaristi Jerry Richards vieraili yhtyeessä ja liittyi pysyväksi jäseneksi vuonna 1996. Seuraavat albumit olivat "Alien 4" (1995), joka oli sekoitus hard rock- ja ambient-kappaleita, ja livealbumi "Love in Space" (1996). Lisäksi vuonna 1996 EMI aloitti yhtyeen vuosien 1970–1974 katalogin remasteroinnit.


title: Hawkwind

text: Yhtyeen musikaaliseen suuntaukseen pettynyt Alan Davey erosi näiden julkaisuiden jälkeen keskittyäkseen sooloprojekteihinsa ja Ron Tree alkoi soittaa bassoa. Nelimiehiseksi kutistunut yhtye julkaisi vielä 1990-luvulla "Distant Horizons"-studioalbumin (1997) ja puoliksi live- ja puoliksi studioalbumin "In Your Area" (1999). Albumeilla yhtye palasi enemmän heavy rock-voittoiseen ilmaisuun ambient- ja tekno-vaikutteiden jäädessä pienempään osaan. Yhtyeen konserteissa ja jälkimmäisellä albumilla vierailivat myös rastafari-dj Captain Rizz ja kosketinsoittaja Julian "Crum" Crimmins.


title: Hawkwind

text: Vuosikymmenen lopulla yhtyeen ja manageri Doug Smithin yhteistyö ja samalla myös levytyssopimus päättyi ja yhtye teki uuden levytyssopimuksen arkistomateriaaleihin keskittyneen Voiceprint-yhtiön kanssa. Yhtiö julkaisi vuonna 1997 nauhoitetun "Hawkwind 1997" -livealbumin tammikuussa 1999.


title: Hawkwind

text: Uuden vuosituhannen alussa helmi-maaliskuussa 2000 yhtye teki kiertueen Uusi-Seelannissa ja Australiassa. Kokoonpanona tuolloin oli Brock, Chadwick, Richards sekä vierailijoina Simon House, Harvey Bainbridge ja basisti Steve Taylor, joka tuurasi Ron Treeta.


title: Hawkwind

text: Saman vuoden lokakuussa vietettiin yhtyeen 30-vuotisjuhlia suuressa konsertissa Lontoon Brixton Academyssä. Konsertissa olivat mukana lähes kaikki yhtyeen entiset jäsenet. Vierailijana nähtiin muun muassa Samantha Fox, joka lauloi kappaleen "Master Of The Universe". Tapahtuma nauhoitettiin ja filmattiin, mutta virallisia julkaisuja ei ole vielä tullut. Lisäksi muusikot haastoivat konsertin promoottorin oikeuteen maksamattomien esiintymispalkkioiden takia.


title: Hawkwind

text: Joulukuussa yhtye soitti keikan Lontoon Astoriassa, joka nauhoitettiin ja julkaistiin seuraavana vuonna "Yule Ritual"-albumina. Yhtyeessä tuolloin soittivat Brock, Chadwick, Tree, Richards sekä paluun tehnyt basisti Alan Davey ja vierailijoina olivat kosketinsoittaja Keith Kniveton, viulisti Simon House, kosketinsoittaja Harvey Bainbridge, Michael Moorcock, fonisti Jez Huggett, Captain Rizz sekä kosketinsoittaja Tim Blake.


title: Hawkwind

text: Vuoden 2001 kesällä yhtye oli pääesiintyjänä kahdella festivaalilla Donningtonissa sekä Canterburyssa. Jälkimmäinen julkaistiin myös live-albumina "Canterbury Sound Festival 2001" seuraavana vuonna. Yhtyeen kokoonpanossa oli jälleen tapahtunut muutoksia kun Ron Tree ja Jerry Richards jättivät yhtyeen ja paluun vakituisiksi jäseniksi tekivät Simon House ja kitaristi Huw Lloyd Langton jotka olivat mukana parisen vuotta. Lisäksi mukana oli kosketinsoittaja Keith Kniveton.


title: Hawkwind

text: Vuonna 2002 Nik Turner oli perustanut yhtyeen nimeltä Xhawkwind.com , johon hänen lisäkseen kuului muita Hawkwindin entisiä jäseniä (mm. Terry Ollis, Mick Slattery ja Thomas Crimble). Yhtye sekoitettiin monissa paikoissa viralliseen Hawkwindiin ja tämän johdosta Dave Brock nosti oikeusjutun, jonka seurauksena Turner joutui muuttamaan yhtyeen nimen muotoon SpaceRitual.net.


title: Hawkwind

text: Vuoden 2002 joulukuussa yhtyeen perinteisen joulukiertueen päätöskonsertti Walthamstowssa nauhoitettiin ja julkaistiin vuonna 2004 nimellä "Spaced Out In London". Tuolloin yhtyeen ydintrion (Brock, Davey, Chadwick) lisäksi yhtyeessä mukana olivat paluun tehnyt kosketinsoittaja Tim Blake ja shock rock -laulaja Arthur Brown. Vuoden 2004 kesällä Hawkwind esiintyi Suomessa Ruisrock-festivaaleilla ja tuolloin lavalla vieraili ex-basisti Lemmy Kilmister kappaleessa "Silver Machine".


title: Hawkwind

text: Hawkwind julkaisi 2000-luvun ensimmäisen studioalbuminsa, vahvasti elektroniseen musiikkiin suuntautuneen ja myös hyvän vastaanoton saaneen "Take Me To Your Leader"-albumin vuonna 2005. Yhtyeen ydinkokoonpanon muodostivat tuolloin Brock, Davey, Chadwick sekä uusi kosketinsoittaja Jason Stuart. Vierailijoina albumilla olivat mm. Simon House ja Arthur Brown. Vuonna 2006 julkaistiin uutta sekä arkistomateriaalia sisältävä dual disc (CD/DVD) "Take Me To Your Future".


title: Hawkwind

text: Vuonna 2007 Alan Davey lähti jälleen yhtyeestä keskittyäkseen omiin projekteihinsa ja basistiksi tuli Mr. Dibs (oik. Jonathan Darbyshire), joka oli aiemmin toiminut yhtyeen roudarina. Samana vuonna BBC4 teki yhtyeestä dokumentin "This Is Hawkwind, Do Not Panic" joka sisälsi entisten jäsenten haastatteluja sekä arkistomateriaalia. 2007 julkaistiin myös "The Brock/Calvert Project"-albumi, joka sisälsi Robert Calvertin taltioimaa lyriikkaa, johon Hawkwind teki taustamusiikin.


title: Hawkwind

text: Toukokuussa 2008 julkaistiin CD- sekä DVD-formaateissa "Knights of Space"-livealbumi, joka taltioitiin joulukuussa 2007 Lontoon Astoriassa. Syyskuussa 2008 Hawkwindia kohtasi takaisku, kun kosketinsoittaja Jason Stuart kuoli aivoverenvuotoon. Hänen tilalleen tuli yhtyeessä aiemmin soittanut Tim Blake ja lisäksi kiertue-kokoonpanoon liittyi kitaristi Niall Hone. Saman vuoden lopussa Atomhenge Records aloitti yhtyeen vuosien 1976–1997 katalogin remasteroinnin.


title: Hawkwind

text: Syksyllä 2009 tuli täyteen 40 vuotta yhtyeen perustamisesta ja Hawkwind teki aiheeseen liittyvän juhlakiertueen ja varsinainen juhlakonsertti pidettiin Porchester Hallissa Bayswaterissa elokuun lopulla, jolloin oli kulunut tasan 40 vuotta yhtyeen ensimmäisestä konsertista. Myös ex-jäsen Nik Turner kokosi Hawklords-nimikkeellä toimivat ryhmän, jossa oli hänen lisäkseen muita yhtyeen ex-jäseniä, tehden klubikeikkoja Lontoon alueella.


title: Hawkwind

text: Seuraava studioalbumi, ensimmäinen varsinainen viiteen vuoteen, "Blood of the Earth" julkaistiin kesäkuussa 2010. Edeltäjäänsä enemmän rock-painotteinen albumi sai hyvän vastaanoton mediassa ja fanien keskuudessa. Saman vuoden syksyllä perinteinen, vuodesta 2002 järjestetty Hawkfest-fanitapahtuma pidettiin Isle of Wightin saarella, jossa yhtye oli esiintynyt tasan 40 vuotta aiemmin.


title: Hawkwind

text: Keväällä 2011 yhtye teki Australian kiertueen ja esiintyi kesällä Ruotsissa Sweden Rock Festivaaleilla. Elokuussa EMI julkaisi 3:n CD:n kokoelma-albumin "Parallel Universe", joka sisälsi myös ennenjulkaisematonta materiaalia vuosilta 1970–1974. Syyskuussa yhtye julkaisi internet-sivustoltaan ladattavan version kappaleesta "Green Finned Demon", jonka tuotto menee Sea Shepherd-merentutkimuslaitoksen hyväksi.


title: Hawkwind

text: Vuosina 2012–2013 yhtye julkaisi kolme uutta albumia. Vuonna 2012 julkaistiin "Onward"-niminen albumi, joka sisälsi uusia studiokappaleita sekä myös uudelleennauhoitettuja versioita vanhemmista kappaleista. Kosketinsoittaja Dead Fred palasi yhtyeeseen albumin kiertueella. Seuraavana vuonna julkaistiin ensin triolla Brock-Chadwick-Hone nauhoitettu "Stellar Variations" (nimellä Hawkwind Light Orchestra) ja syksyllä 2013 osittain uutta ja vanhaa materiaalia sekoittava "Spacehawks". Keväällä 2013 julkaistiin myös kauanodotettu remasteroitu versio vuoden 1975 "Warrior on the Edge of Time" -albumista ja yhtye teki myös siihen liittyvän kiertueen soittamalla albumin kokonaan konserteissa. Syksyllä 2013 Dave Brock sai palkinnon elämäntyöstään 2013 Progressive Music Awards -palkintogaalassa.


title: Hawkwind

text: Nik Turnerin ja Dave Brockin väliset riidat jatkuivat vuonna 2013 kun Nik Turner ilmoitti rekisteröivänsä "Nik Turner's Hawkwind"-nimen Yhdysvalloissa aiheuttaen närää varsinaisen Hawkwindin sisällä. Osittain tämän ja myös Brockin terveydentilan vuoksi Hawkwind joutui peruuttamaan syksyn 2013 Pohjois-Amerikan kiertueen kun taas Nik Turner kiersi samaan aikaan Yhdysvalloissa, tosin käyttäen nimeä "Space Ritual".


title: Hawkwind

text: Vuoden 2014 helmikuussa Dave Brock ja Hawkwind esittivät vuoden 1972 "Space Ritualin" uudelleen Shepherds Bush Empiressa Lontoossa yhteistyössä Rock for Rescue-eläinsuojelukampanjan kanssa. Tapahtuma nauhoitettiin sekä filmattiin ja cd/dvd-julkaisut ilmestyivät vuoden 2015 keväällä nimikkeellä "Space Ritual Live". Elokuussa 2014 Hawkwind julkaisi singlenä uuden version kappaleesta "Sonic Attack", joka oli osa "Space Ritual"-konseptia. Vierailijana kappaleella on näyttelijä Brian Blessed.


title: Hawkwind

text: 2015 yhtye teki ensimmäisen vierailunsa Japaniin esiintyen kahdessa loppuunmyydyssä konsertissa Tokiossa. Samana vuonna Haz Wheaton, joka oli aiemmin toiminut yhtyeessä roudarina, liittyi toiseksi basistiksi Mr. Dibsin rinnalle. Tim Blake jätti yhtyeen näihin aikoihin lisäten enemmän kosketinsoitinvastuuta Brockille ja Honelle. Huhtikuussa 2016 yhtye julkaisi kokonaan uutta studiomateriaalia sisältävän albumin "The Machine Stops", joka nousi Brittein albumilistalla top-30:een ollen yhtyeen paras sijoitus sitten vuoden 1982. Dead Fred jätti yhtyeen pian albumin julkaisun jälkeen ja hänen tilallaan vierailevana jäsenenä tuurasi Tim Blake kesän 2016 konserteissa. Myös Niall Hone lähti yhtyeestä samana vuonna ja hänen tilalleen liittyi kitaristi-kosketinsoittaja Magnus Martin.


title: Hawkwind

text: Seuraava studioalbumi "Into the Woods" julkaistiin keväällä 2017. Albumi sisälsi edeltäjänsä tapaan kokonaan uutta studiomateriaalia nousten Brittein listalla top 40:een. Saman vuoden lopulla julkaistiin myös livealbumi "Live at the Roundhouse", joka oli nauhoitettu keväällä 2017. Hawkwind esiintyi tuolloin Lontoon Roundhousessa ensimmäistä kertaa sitten vuoden 1977. Konsertissa vieraili myös Motörheadista tuttu kitaristi Phil Campbell.


title: Hawkwind

text: Vuonna 2018 yhtye levytti sovittaja Mike Battin johdolla albumin "The Road to Utopia," joka sisältää versioita yhtyeen 1970-luvun tunnetuimmista kappaleista. Alun perin tarkoitus oli tehdä täysin akustinen albumi, mutta Mike Battin mukaantulon myötä suunnitelmat muuttuivat. Albumilla kappaleessa "The Watcher" vierailee myös Eric Clapton, jonka kanssa Brock oli soitellut jo 1960-luvulla. Yhtyeen on tarkoitus tehdä esiintymisiä Mike Battin johtaman orkesterin kanssa levyn kiertueella.


title: Hawkwind

text: Hawkwindin tyyliin miehistönvaihdokset jatkuivat elokuussa 2018, kun basistit Haz Wheaton ja Mr. Dibs lähtivät yhtyeestä. Dibsin mukaan hänen eroamisensa johtui erimielisyyksistä yhtyeen keskuudessa. Näiden eroamisten myötä Niall Hone palasi yhtyeeseen basistiksi.


title: Ferhat Abbas

text: Frehat Abbas (24. lokakuuta 1899 – 23. joulukuuta 1985) oli algerialainen poliitikko, joka toimi lyhyen aikaa maansa presidenttinä itsenäistymisen aikana vuonna 1962.


title: Ferhat Abbas

text: Apteekkarina toiminut Abbas oli aluksi ”assimilationisti”, joka kannatti maansa säilymistä Ranskan osana, kunhan algerialaiset saisivat samat oikeudet kuin ranskalaiset. Hän pettyi toiveissaan ja muuttui nationalistiksi 1943, ja oli muodostamassa itsenäisyyspuoluetta vuonna 1946.


title: Ferhat Abbas

text: Algerian itsenäisyyssota jatkui kahdeksan vuotta, 1954–1962, ja johti itsenäistymiseen syyskuussa 1962. Abbas oli FLN:n johtohahmoja ja väliaikaishallituksen pääministeri vuodesta 1958.


title: Ferhat Abbas

text: Itsenäisyyden ensimmäisen vuoden ajan Abbas oli Algerian presidentti. Hän erosi syyskuussa 1963 protestina maan ajamiselle yksipuoluejärjestelmään ja häntä seurasi virassa Ben Bella. Hän oli kotiarestissa 1964–1965 ja uudelleen 1976–1979.


title: Ferhat Abbas

text: Abbas on julkaissut sarjan esseitä, joissa hän kuvaa poliittisia näkemyksiään.


title: Anssi Rauhala

text: Anssi Rauhala (s. 1965 Helsinki) on suomalainen sarjakuvantekijä (piirtäjä, käsikirjoittaja ja kääntäjä) ja kuvittaja.


title: Anssi Rauhala

text: Yhdessä käsikirjoittaja Mikko Ketolan kanssa tehty, vuonna 2006 julkaistu "Marian koodi" aloitti sankarittaren, ”vertailevan kirkkohistorian” professori Anni Isotalon seikkailuista kertovan ranskalais-belgialaista perinnettä noudattelevan albumisarjan. Sarjan muut osat ovat "Valkoisen meren timantit" (2006), "Bosporin helmi" (2007) ja "Vatikaanin vanki" (2009).


title: Anssi Rauhala

text: Rauhalan piirtämä, Esa Niskasen alkuperäistarinaan perustuva ilmasotatarina "Paluu rajan takaa" ilmestyi Zum Teufel -kustannusyhtiöltä 2011.


title: Anssi Rauhala

text: Rauhalan ja Lauri Kairan tekemä on "Mikä tekijänoikeus?" -hankkeen oppimateriaaliksi tehty sarjakuva "Piraattitehtaan arvoitus".


title: Anssi Rauhala

text: Rauhala on palkittu muun muassa Kemin sarjakuvakilpailussa vuonna 1984 novellisarjakuvien sarjassa teoksesta "Yhdestoista hetki". Vuonna 1986 hän sijoittui toiseksi teoksellaan "Insayddzoucqin linna".


title: Anssi Rauhala

text: "Professori Anni Isotalon tutkimuksia". Käsikirjoitus: Mikko Ketola. Sarjakuvasovitus, kuvat ja väritys: Anssi Rauhala,


title: Karhu 3

text: Karhu 3 oli Karhumäen veljesten kolmas itserakentama lentokone. Kone rakennettiin Karhu 2:n tuhouduttua joulukuun 1927 ja maaliskuun 1928 välisenä aikana Karhumäen navetan yläkerrassa. Koneen rakentamiseen osallistui Karhumäen veljesten lisäksi ensimmäinen Karhumäkien palkattu työntekijä, Veikko Ahola. Karhu 3 valmistui Karhu 2:n pohjalta, joskin tämän heikkoukset pyrittiin välttämään.


title: Karhu 3

text: Kone oli kaksipaikkainen, vapaastikantava puinen alataso. Kone oli paljon Karhu 2:ta kestävämpi rakenteensa puolesta. Ohjaaja ja matkustaja istuivat peräkkäin samassa tilassa, molemmilla oli ohjainlaitteet. Koneen runko oli tummanpunainen ja siivet hopeanhohtoiset, peräsimessä oli ensimmäistä kertaa tunnus, "K3". Karhu 3 oli ensimmäinen Karhumäen veljesten lentokone, jossa käytettiin laskutelineissä suksien lisäksi myös pyöriä kesäkäyttöä ajatellen.


title: Karhu 3

text: Karhu 3 lensi ensilentonsa huhtikuun alussa 1928 ja jo 14. huhtikuuta 1928 paluulennolta Kuhmoisista Haacke-moottori rikkoontui sylinterin irrottua. Moottori vaihdettiin Karhu 2:n Vulpine-moottoriin. Kone myytiin jo huhtikuussa 1928 Keljon lentokerholle, joskin Karhumäen veljeksillä oli siihen käyttöoikeus pitkän maksuohjelman ja kerhon jäsenyyden takia. Keljon lentokerho päätti myydä koneen tammikuussa 1930 yksityiselle ostajalle, joka opetellessaan lentämistä rikkoi koneen ennen kaupan toteutumista.


title: Karhu 3

text: Karhu 3 -koneella suoritettiin monipuolista lentotoimintaa: esittely- ja yleisölentoja, matkalentoja, lennonopetusta, Karhumäen veljeksille tärkeitä ilmavalokuvauksia ja jopa yölentoja. Karhu 3 -koneella lennettiin yhteensä toistasataa lentoa, kokonaislentotuntien ollessa noin 50.


title: Abbott ja Costello

text: William ”Bud” Abbott (1897–1974) ja Lou Costello (1906–1959) eli Abbott ja Costello olivat yhdysvaltalainen koomikkopari, joka esiintyi radiossa, elokuvissa ja televisiossa. He kehittyivät virtuooseiksi burleskityylisessä sanailussa.